Архивы ЛОТИН - tafsilar.info\n12 May 10:20 by Редакция\nЛотин алифбосига ўтишни тартибга солувчи қонун лойиҳасини жамоатчилик муҳокамасини кенгайтириш тўғрисида қарор қабул қилинди. Лотин алифбосига асосланган ўзбек алифбосига тўлиқ ўтишни таъминлаш бўйича республика ишчи гуруҳи «Лотин ёзувига асосланган ўзбек алифбосини жорий этиш тўғрисида» ги қонунга ўзгартиришлар киритиш тўғрисидаги қонун лойиҳасини жамоатчилик муҳокамасини шу йил 1-ноябргача давом эттириш тўғрисида қарор қабул қилди. Бу ҳақда Вазирлар\n17 Mart 16:30 by Редакция\nЎзбекистонда Фанлар академияси янги лотин алифбосини ишлаб чиқишни якунлади. У кўриб чиқиш учун келтирилди. Маълум қилинишича, янги версияда бир нечта қўшимча ҳарфлар ва товуш бирикмалари мавжуд. Лойиҳа Ўзбекистон Фанлар академияси томонидан ишлаб чиқилган бўлиб, унда 28 та ҳарф, 1 та апостроф ва ҳарфлар бирикмаси (нг) мавжуд. Асосий ўзгариш «ş» ва «ç» ҳарфларининг пайдо бўлиши бўлиб,\n12 Fevral 09:41 by Редакция\nВазирлар Маҳкамаси фармонга биноан 2023 йил 1 январдан бошлаб Ўзбекистондаги иш юритиш лотин алифбосига асосланган ўзбек алифбосига тўлиқ ўтади. Ҳужжат билан лотин ёзувига асосланган ўзбек алифбосига тўлиқ ўтишни таъминлаш учун «йул харитаси» тасдиқланди. Шунга кўра, босқичма-босқич ўтишни таъминлайдиган норматив-ҳуқуқий ҳужжат ишлаб чиқилади. 2021 йил май ойида ҳужжат Вазирлар Маҳкамасига тақдим этилиши керак. Бундан ташқари, 2021\nИШ ЮРИТИШЛОТИНРАСМИЙЎЗБЕК ҲУЖЖАТЛАР


ЎзА - Фармацевтика тармоғини ривожлантиришга оид устувор вазифалар белгиланди\nДавлатимиз раҳбарининг 2017 йил 7 ноябрдаги “Фармацевтика тармоғини бошқариш тизимини тубдан такомиллаштириш чора-тадбирлари тўғрисида”ги фармонига мувофиқ, Соғлиқни сақлаш вазирлиги ҳузурида Фармацевтика тармоғини ривожлантириш агентлиги ташкил этилган эди. Тадбиркорларни қўллаб-қувватлаш мақсадида дори воситалари ва тиббиёт буюмларини рўйхатдан ўтказиш муддати қисқартирилди. Маҳаллий ишлаб чиқарувчилар хомашё ва технологик ускуналарни импорт қилишда божхона тўловларидан озод этилди.\nБунинг самарасида сўнгги икки йилда 41 та янги фармацевтика корхонаси ташкил этилиб, шундай корхоналар сони 191 тага етди. Жорий йилда ишлаб чиқариш ҳажми ўтган йилгига нисбатан 1,5 баробар ўсди. Фармацевтикага ихтисослашган 8 та эркин иқтисодий зонада қиймати 84 миллион долларлик 18 та янги қувват ишга туширилиб, 600 турдаги дорилар ва 50 дан ортиқ тиббий буюмлар ишлаб чиқариш йўлга қўйилди.\nМамлакатимиз фармацевтика бозори 1 миллиард доллардан зиёд бўлиб, унда маҳаллий ишлаб чиқарувчилар ҳиссаси юқори эмас. Дори воситалари ҳаракатининг тўлиқ циклини кузатиш – маркировка тизими жорий этилмагани оқибатида уларнинг сифати ва нархини назорат қилиш қийин кечмоқда. Масалан, ўтган икки йилда юртимизга сифат стандартига жавоб бермайдиган 123 миллиард сўмлик дори-дармонларни олиб кириш ҳолатлари аниқланган. Бундай шароитда аҳоли саломатлигини муҳофаза қилишнинг энг ишончли ва самарали йўли – диёримизда етиштирилган табиий тоза, доривор ўсимликлар асосида юқори сифатли маҳсулот ишлаб чиқариш кўламини кенгайтириш.\n2025 йилгача ички бозорда дори воситалари истеъмол ҳажмининг камида 50 фоизини маҳаллийлаштириш, жумладан, ўзлаштирилган дори турларини ҳозирги 2,5 мингдан 4 мингтага етказиш учун имкониятлар етарли экани таъкидланди.\nФармацевтика тармоғини ривожлантириш агентлиги, Инвестициялар ва ташқи савдо вазирлигига янги турдаги маҳсулотлар рўйхатини шакллантириб, Ҳиндистон, Россия, Украина, Хитой, Венгрия, Болгария ва Словакиянинг йирик фармацевтика корхоналари билан ҳамкорликда истиқболли лойиҳалар ишлаб чиқиш вазифаси қўйилди.\nМамлакатимиздаги тармоқ корхоналарида Жаҳон соғлиқни сақлаш ташкилоти тавсия этган GMP стандарти жорий қилинмоқда. Аҳолини сифатли маҳсулотлар билан таъминлаш мақсадида импорт қилинаётган хорижий дори воситаларини рўйхатга олишда ҳам мазкур стандартга мувофиқлигини мажбурий текшириш тартибини ўрнатиш бўйича тавсиялар берилди.\nСоҳада олиб борилаётган ислоҳотлар аҳамиятини оммавий ахборот воситалари орқали тушунтириш, аҳолига етказиш муҳимлиги таъкидланди.


Тил соҳиби — Методика преподавания языков и психолингвистика\n19 декабря 2014 - Фарит Габдулхаков\nМақолада "тил соҳиби" тушунчаси ёритилиб, тил билишнинг 5 даражаси баён этилган, тил соҳибининг имкониятлари билан бир қаторда унинг маъсулиятига хам эътибор қаратилган.\nПрофессор Ф.А. Габдулхаков, НамДУ.\nТилни тўла эгаллаш машаққатли ва чексиз жараёндир. Бу ишга астойдил бел боғлаган инсон тилда ўзи ўрганиши ва ўзлаштириши керак бўлган сўз, ибора ва нутқ воситаларининг cони беқиёс эканлигини ҳис этиб боради. Шу ўринда, чинакам тил соҳиби бўлиш учун нималарга эътибор қаратилмоғи лозим деган савол туғилиши табиий. Дунё ранг-баранг, кўп қиррали ва сермазмун бўлгани каби, тилнинг имкониятлари ҳам мулокотда турлича намоён бўлади. Кишиларнинг сўз бойлигига, чиройли иборалар ва ўхшатишлардан фойдаланишларига қараб ҳам уларнинг қай даражадаги тил соҳиби эканлигини билиб олиш мумкин.\nБаъзи одамлар ёзма нутқ устаси бўлсалар, бировлар оғзаки нутқни афзал кўрадилар. Шундан келиб чиққан ҳолда, тил ўрганувчиларга маслаҳат сифатида улар босиб ўтиши лозим бўлган босқичларни санаб ўтиш лозим.\nМактаб ва кўпчилик ўқув юртларида тил билишнинг лингвистик жиҳатига эътибор берилади. Бу эса тил қоидаларига амал қилишни ифодалайди. Тил қоидаларини тўла эгаллаш қийин бўлганлиги учун ушбу жараён узоқ давом этади, тилнинг улкан ва чексиз тизим эканлигини инобатга олсак, ҳеч қачон якунланмайди.\nТил соҳибининг ижтимоий даражаси эса унинг асосан мулоқот жараёнида ҳамсуҳбатининг ёши, жамиятдаги ўрни ва бошқа хусусиятларини қанчалик инобатга олишида сезилади. Масалан, бола билан гаплашганда қўлланиладиган «тил»дан катталар билан мулоқотда фойдаланилмайди. Турли вазиятларга мос равишда мулоқот юрита олиш ўта муҳим қобилиятдир.\nТил соҳибининг вазиятга мос даражаси унинг тил бирликларини тўғри танлай олиш санъатида акс этади. Шундай вазиятлар бўладики, унда ҳатто бир сўз ҳам ортиқчалик қилади, баъзан имо-ишорага ўтилади.\nТил билишнинг миллий-маданий даражаси шу тилда ифода этиладиган урф-одат, удумлар, адабий меросдан хабардор бўлишни тақозо этади.\nВа ниҳоят, тил соҳибининг қомусий даражаси сўзларнинг тўғри маъносинигина эгаллаш эмас, балки ҳар бир сўзнинг «дунёсига» кириб боришини талаб этади. Бу даражага етиш, бир сўз билан ифодаланиши мумкин бўлган барча маъноларни, ёки бир маънони билдирувчи барча сўзларни эгаллаш демакдир. Мана шу даражага етган инсон тилни мукаммал билган ҳисобланади.\nХулоса қилиб шуни айтиш мумкинки, санаб ўтилган талабларга қанчалик амал қилиши шахснинг қай даражадаги тил соҳиби эканини кўрсатади.\nТил соҳиби — тил қоидаларини биладиган, уларни уринли қўллай оладиган, тилдан унумли фойдаланадиган, шу билан бирга тилни ардоқлаб эъзозлайдиган, унинг ривожига ижобий таъсир кўрсата оладиган шахсдир.\nТеги: тил соҳиби, тил сохибининг маъсулияти, тил билиш, мулоқотга ўргатиш, мулоқот қобилияти, мулоқот\nНотиқ # 26 июля 2015 в 13:16 0\nFarit # 20 октября 2017 в 09:52 0\nЮЛДУЗ # 23 октября 2020 в 07:32 0\nShahzoda # 13 марта 2018 в 17:27 0\nКодиржон # 23 февраля 2021 в 04:47 0


Тинчлик – исломнинг шиоридир – oliymahad.uz\nТинчлик – исломнинг шиоридир\nИнсоният тарихини ўқисак, барча асрларда ва барча маконларда турли хил ўзаро урушлар бўлиб ўтганига гувоҳ бўламиз. Ҳайрон қоладиган томони шуки, инсоният тараққиёт зинасидан қанчалар кўтарилиб боргани сари, ер-ҳудудларини кенгайтириш, кучсиз давлатларни мустамлака қилиш ва ўзгаларнинг бойликларини ўзлаштириш мақсадида уларнинг маҳорати ҳам ошиб, қурол яроғи ва вайрон қилиш усуллари ўзгариб, тараққий топиб борган. Улар қанчалар тинчликка чақирилмасин, нафақат унга амал қилиш, ҳатто уни эшитишни ҳам исташмаган.\nИслом динимизнинг қанчалар улуғ дин экани унинг ўз номига муносиб тинчлик дини эканида намоён бўлади. Ислом дини иносниятни барча соҳада, жумладан илм, ахлоқ, иқтисод, маданият, ижтимоий ва сиёсий жабҳада энг олий даражага олиб чиқди. Ислом – тинчлик динидир. У имкон қадар урушдан кўра тинчликни устун қўядиган диндир. Буни Қуръони Карим тасдиқлайди.\n*Қуръони каримда тақводор мўминлар мурувватли, шафқатли, муросали, ўзаро тинчликда ҳаёт кечирадиган бандалар васфи билан васф қилинган:\n“Раҳмоннинг (суюкли) бандалари ерда камтарона юрадиган, жоҳил кимсалар (бемаъни) сўз қотганда «Саломатлик бўлсин!» деб жавоб қиладиган кишилардир” (Фурқон сураси, 63-оят).\n*Аллоҳ таолонинг гўзал исмларидан бири ҳам “Салом”, яъни, тинчлик бахш этувчидир.\nهُوَ اللَّهُ الَّذِي لَا إِلَهَ إِلَّا هُوَ الْمَلِكُ الْقُدُّوسُ السَّلَامُ الْمُؤْمِنُ …\n“У шундай Аллоҳдирки, Ундан ўзга илоҳ йўқдир. (У) Подшоҳ, (барча айб-нуқсонлардан) Пок, (бандаларига) тинчлик бахш этувчи, Омонлик берувчидир…” (Ҳашр, 23).\n*Аллоҳ таолонинг тақводор бандаларига розилик сўзи ҳам салом яъни, тинчлик-омонлик сўзидир.\n“Ҳидоятга эргашганларга салом (омонлик) бўлур” (Тоҳа, 47).\n*Мусулмон кишиларнинг ўзаро кўришиши ҳам саломдир. Яъни, бир бирига тинчлик сўраб дуо қилишдир.\nوَإِذَا جَاءَكَ الَّذِينَ يُؤْمِنُونَ بِآَيَاتِنَا فَقُلْ سَلَامٌ عَلَيْكُمْ …\n“Ҳузурингизга оятларимизга имон келтираётганлар келганларида, айтинг: “Сизларга салом (саломатлик)! …” (Анъом, 54).\n“Эй Набий, сизга салом (тинчлик-омонлик), Аллоҳнинг раҳмати ва барокати бўлсин! Бизга ҳам салом (тинчлик-омонлик), Аллоҳнинг раҳмати ва барокати бўлсин!”.\n(Шунда энг камида кунлик беш вақт намознинг ўзида ташаҳҳудда ўн етти марта, ўнг ва чапга салом беришда эса йигирма икки марта, жами ўттиз тўққиз марта тинчлик сўраб дуо қилади).\n*Мусулмон уммати пайғамбарига саловату саломлар (яъни, тинчлик-омонлик) билан дуо қилишади:\n“Эй, мўминлар! (Сизлар ҳам) унга салавот ва салом айтингиз!” (Аҳзоб сураси, 56-оят).\n*Динимизда ўзга кимсанинг уйига келган киши ҳам салом беришга, яъни, уй аҳлига тинчлик-омонлик сўраб дуо қилишга буюрилган:\n“Эй, имон келтирганлар! Ўз уйларингиздан ўзга уйларга то изн сўрамагунингизча ва эгаларига салом бермагунингизча кирмангиз! Мана шу сизлар учун яхшидир. Зора, (бу гапдан) эслатма олсангиз” (Нур сураси, 27-оят).\n*Охиратдаги мўминларнинг диёри ҳам Дорус-саломдир, яъни, тинчлик диёридир.\n“Улар учун Парвардигорлари ҳузурида тинчлик диёри (жаннат) бордир” (Анъом сураси, 127-оят).\nИслом дини аввал бошданоқ динга гўзал мавъиза ила даъват қилган. У халқларни тинчликка чақирган. Мушриклар ва диннинг душманлари эса урушдан бошқа нарсани исташмаган. Набий соллаллоҳу алайҳи васаллам эса уларнинг азиятларига сабр қилганлар. Мушрикларнинг туғёни ва адовати зиёда бўлиб бораверган. Шу сабабдан мусулмонлар билан мушриклар ўртасида баъзи урушлар бўлиб ўтган. Мусулмонлар бу урушларда динининг кўрсатмасига кўра ўзларининг жонлари, ақидалари ва тинчликка чақирувчи динларини ҳимоя қилиб урушганлар. Агар уруш қилишдан ўзга чора қолмаган бўлса, Ислом дини мусулмонларни кучли бўлишга, тайёр туришга буюрган:\nوَأَعِدُّوا لَهُمْ مَا اسْتَطَعْتُمْ مِنْ قُوَّةٍ وَمِنْ رِبَاطِ الْخَيْلِ تُرْهِبُونَ بِهِ عَدُوَّ اللَّهِ وَعَدُوَّكُمْ …\n“Улар учун имконингиз борича (ҳарбий) куч ва отлиқ бўлинмаларни тайёрлаб қўйингиз! Бу билан Аллоҳнинг ва ўзингизнинг душманингизни қўрқувга солган бўлурсиз” (Анфол сураси, 60-оят).\nفَمَنِ اعْتَدَى عَلَيْكُمْ فَاعْتَدُوا عَلَيْهِ بِمِثْلِ مَا اعْتَدَى عَلَيْكُمْ …\n“Ким сизларга тажовуз қилса, сизлар ҳам уларга ўша меъёрда тажовуз қилинг! …” (Бақара сураси, 194-оят).\nИслом динида урушдан мақсад фақатгина динни, Ватанни ва ҳаётни сақлашдир. Шунинг учун тарихда мусулмонлар тинчликка сулҳ қилишнинг имкони бўлмай, уруш қилмасдан бошқа чоралари қолмагандагина Қуръони карим кўрсатмасидан келиб чиқиб урушганлар:\n“Сизларга қарши жанг қилувчилар билан Аллоҳ йўлида жанг қилингиз, (лекин жанг асносида ҳам) ҳаддан ошмангиз! Зеро, Аллоҳ ҳаддан ошувчиларни ёқтирмагай” (Бақара сураси, 190-оят).\nУруш Аллоҳнинг калимасини олий қилиш, Ватанни ва жонни ҳимоя қилиш учун бўлган. Ўзгалар устидан ҳукм юритиш, уларни қул қилиш, уларнинг мол-мулкини талон-тарож қилиш учун бўлмаган.\nИслом дини мағлуб бўлганларга ўз динларида қолиш кафолатини берган. Уларни Исломга мажбуран киритмаган. Аллоҳ таоло пайғамбар соллаллоҳу алайҳи васалламга шундай хитоб қилган:\n“Уларнинг устидан зўравонлик билан ҳукм юргизувчи эмассиз” (Ғошия сураси, 22-оят).\n“(Эй, Муҳаммад!) Раббингизнинг йўли (дини)га ҳикмат ва чиройли насиҳат билан даъват этинг! Улар билан энг гўзал услубда мунозара қилинг!” (Наҳл сураси, 125-оят)\nРасулуллоҳ соллаллоҳу алайҳи васаллам ва у зотнинг саҳобалари йигирма йил Қурайшдан азият чекдилар. Макка фатҳ бўлганида Пайғамбар алайҳиссалом Қурайш қабиласига қараб: “Сизларга нима қилишимни биласизларми?”, деб сўрадилар. Улар: “Сиздан фақат яхшилик умид қиламиз, сиз олийжаноб инсонсиз, олийжаноб инсоннинг фарзандисиз”, дейишди. Расулуллоҳ соллаллоҳу алайҳи васаллам: “Бораверинглар, сизлар озодсизлар”, дедилар (ас-Сийра ан-Набавийя. Ибн Ҳишом)\nУруш Исломнинг бутун дунёга кенг ёйилишига асосий омил бўлмаган. Балки мусулмонларнинг олийжаноблиги, гўзал муомаласи, ажойиб ахлоқи ва ўзгаларнинг эътиқодини ҳурмат қилиши каби гўзал фазилатлари бу диннинг кенг ёйилишига асосий омил бўлган. Зеро динимиз Ислом – тинчлик динидир.\n570900cookie-checkТинчлик – исломнинг шиоридирno\nОлдингиРасулуллоҳга мактубКейинги“Кўкалдош” ўрта махсус ислом билим юрти имконияти чекланган шахслар учун “Араб тили” ўқув курсига қабул эълон қилади


Малайзиянинг собиқ қироли «Москва гўзали»дан ўғлини тортиб олиши мумкин » Ўзбекистон янгиликлари – Zamin.uz\nМалайзиянинг собиқ қироли «Москва гўзали»дан ўғлини тортиб олиши мумкин\n26 июль 2019, 15:16\nФото: Instagram / риҳанапетра\n«Мисс Москва-2015» гўзаллик танлови ғолиби Оксана Воеводинанинг Малайзия собиқ қироли Муҳаммад V билан саккиз ойлик турмушдан сўнг ажрашиши қайғули оқибатларнни келтириб чиқариши мумкин, деб ёзади «Дарё» нашри.\nОксана ҳозирги кунда икки ойлик ўғли билан ўз ватанида яшамоқда.\nАввалроқ, Малайзия собиқ қиролининг адвокати Ко Тиен Хуа 49 ёшли Муҳаммад V нинг 26 ёшли рафиқаси билан ажрашиши сабабини маълум қилган эди: Монарх Тенку Исмаил Леон Петра Бин Тенку Муҳаммад V Фарис унинг ўғли эканлигига шубҳа қилмоқда.\nВоеводинанинг вакиллари Малайзия монархидан рафиқасини хиёнатда айблагани учун кечирим сўрашни талаб қилиб, ДНК-текшируви орқали оталикни тасдиқлашни таклиф қилган эди.\nРоссиялик Оксана Воеводина 2019 йилнинг май ойида ўғил фарзандни дунёга келтирган эди. Орадан бир ой ўтиб собиқ қирол боладан юз ўгиргани ва хотини билан ажрашаётгани ҳақида гап-сўзлар тарқалган эди.\nАгар боланинг отаси Муҳаммад V эканлиги ўз тасдиғини топса, собиқ қирол ўғлини Оксанадан тортиб олиши, уни Малайзияга олиб кетиб, тарбиялаши мумкин.\nМуҳаммад V ва «Москва гўзали»нинг тўйи ҳақида 2018 йилнинг ноябрида маълум қилинган эди.\nЖуфтликнинг тўйи Москвадаги Барвикҳа Cонcерт Ҳалл концерт залида бўлиб ўтганди. Россиялик модел ўз севгилиси учун ислом динини қабул қилган, монарх эса тахтдан воз кечганди.\nЯнгиликлар » Дунё » Малайзиянинг собиқ қироли «Москва гўзали»дан ўғлини тортиб олиши мумкин\n19:53 ОАВ: Малайзия собиқ қироли «Москва гўзали» билан ажрашди\n15:53 Малайзия шаҳзодаси швед аёлига уйланди (фото)\n10:43 Малайзия қиролига турмушга чиққан «Москва гўзали» ҳомиладор бўлди


Эрон сунъий йўлдоши АҚШни ташвишга солмоқда\n15 апрел 2021, Тошкент вақти: 09:04\nАҚШ расмийлари Эроннинг сунъий йўлдош учириши жиддий хавотирланишга асос бўлишини айтмоқда.\nУларнинг таъкидича, бундай технологиялар баллистик ракеталарни ишлаб чиқариш учун ҳам қўлланилиши мумкин. Британия, Франция ва Германия расмийлари ҳам АҚШ хавотирларига шерик бўлди.\nКеча Эрон ўзида ишлаб чиқарилган биринчи сунъий йўлдошни илк бора фазога учирди ҳамда Аҳмадинажод алоҳида таъкидлаганидек, мазкур воқеа “буюк Эрон миллати” ислом инқилобининг 30 йиллигини нишонлаётган санага тўғри келди.\n“Умид” сунъий йўлдошини Эронда ишлаб чиқарилган Сафир-2 ракетаси Ер орбитасига чиқарди. Президент Аҳмадинажод бир неча бор “Аллоҳу Акбар” дея такбир айтиб, сунъий йўлдошни фазога учириш буйруғини шахсан ўзи берди.


"O'zbekiston iqtisodiy axborotnomasi" jurnali » Ўзбекистондаги ўзгаришлар туркияликларни бефарқ қолдирмайди\nГлавная | Интервью | Ўзбекистондаги ўзгаришлар туркияликларни бефарқ қолдирмайди\nЖамоатчилигимизга маълумки, яқинда Туркия маданият ва туризм агентлигининг «Пандемия шароитида туризм» лойиҳаси доирасида юртимизнинг бир гуруҳ журналист ва блогерлари Осиё ва Европа чорраҳасида жойлашган ушбу мафтункор давлатда бўлиб қайтдилар. Хусусан, 16 миллион аҳоли яшайдиган кўҳна Истанбулнинг диққатга савозор масканлари, қадимий осори атиқалари, бир сўз билан айтганда, турк дунёсининг бетакрор маданияти билан яқиндан танишиш имконига эга бўлишди.\nЖурналимиз Бош муҳаррири ушбу ташриф асносида Ўзбекистон Республикасининг Истанбулдаги Бош консули Амирсаид АГЗАМХОДЖАЕВ билан суҳбатлашди. Қуйида ушбу суҳбатни эътиборингизга ҳавола этамиз.\n– Амирсаид Саидазизович, авваломбор, мана шундай очиқ чеҳралик билан қабул қилганингиз ва интервьюга розилик билдирганингиз учун ташаккур. Суҳбатимиз аввалида турк халқининг Ўзбекистон ва ўзбекистонликларга муносабати ҳақида фикрларингиз билан ўртоқлашсангиз?\n– Сўзим бошида Сиз ва барча журналистларимизга хуш келибсиз, дейман. Саволингизга келадиган бўлсак, Туркияда диёримиз «Ота юрт» дея таърифланишидан хабарингиз бор. Турк халқ таълими дастурларида ҳам мамлакатимиз тарихи, айниқса, мафтункор Самарқанд ва Бухоро шаҳарлари ҳақида маълумотларга ўрин берилган. Демоқчиманки, ҳар бир турк фуқароси ёшлигиданоқ тарихда Туркистон, Мовароуннаҳр номлари билан аталган диёримизни таниб, билиб вояга етади. Туркия халқи учун Ўзбекистон – буюк маданиятлар бешиги, беназир алломалар ўлкаси, улуғ давлатчилик тарихига эга юрт ўлароқ маълум. Ана шундай тасаввурга эга бўлгандан сўнг, табиийки, Ўзбекистонда бўлаётган ўзгаришлар туркияликларни бефарқ қолдирмайди.\n– Мамлакатимизнинг дунёдаги энг йирик шаҳарлардан ҳисобланган Истанбулдаги Бош консуллиги фаолиятини бугунги кун талабларидан келиб чиқиб шахсан ўзингиз қандай баҳолаган бўлардингиз?\n– Албатта, Бош Консуллик фаолиятининг устувор йўналиши фуқароларимизнинг ҳуқуқ ва манфаатларини муҳофаза қилиш, уларга ҳуқуқий ёрдам кўрсатишдан иборат. Шу билан бирга биз мамлакатимиз иқтисодига кўмак юзасидан инвесторлар билан музокаралар ўтказиш, туристларни жалб қилиш бўйича ҳам муайян ишларни амалга оширмоқдамиз.\n– Истанбул ва юртимиз шаҳарлари ўртасида савдо-иқтисодий, туризм, маданий-гуманитар йўналишлардаги алоқалар айни пайтда қандай?\n– Фаолиятимизда савдо-иқтисодий, инвестициявий ҳамкорлик масалалари ҳам устувор аҳамият касб этади. Ҳозирга қадар бизга мурожаат қилган ҳеч бир турк тадбиркорини эътиборсиз қолдирмасликка интилдик. Барчаларини тингладик. Мақсадимиз – турк ишбилармон доираларига Ўзбекистондаги туб ўзгаришлар ҳақида маълумот бериш бўлди. Бу борада турк тилида тайёрланган журнал ва тақдимот материалларимиз қўл келди. Янги Ўзбекистондаги либерал ислоҳотлар билан яқиндан таништирдик. Шунингдек, Туркиядаги мавжуд туризм агентликлари билан давомий мулоқотни ташкил қилдик. Яъни Ўзбекистонга сайёҳлик турларини амалга оширувчи фирмаларни излаб-топиб, уларнинг талаб ва таклифларини ўргандик, муаммоларини тингладик, қўлдан келганча ёрдам бердик. Уларнинг Ўзбекистондаги ҳамкасблари билан осон ҳамкорликни ўрнатишлари учун мамлакатимизда мавжуд туризм агентликлари ҳақида маълумотлар базасини тайёрлаб, турк ҳамкорлар билан баҳам кўрдик. «Тамаддунлар бешиги – Ўзбекистон» номли журнал, «Ер юзининг сайқали Самарқанд», «Исломнинг қуббаси Бухоро», «Хоразм инжуси Хива» мавзуларида турк тилида брошюраларда қадимий шаҳарларимиздаги осори атиқалар, кўҳна ёдгорликлар, жумладан, «Етти пир» мажмуалари ҳақида туристларни қизиқтирган лўнда маълумотларни потенциал сайёҳлар орасида тарғиб этдик.\n– Маълумотларга кўра, ҳозирда Туркияда вақтинча бўлиб турган ва ишлаётган ватандошларимизнинг асосий қисми – 60 фоизи Истанбулда экан. Бу жуда катта рақам. Демак, муҳожирларнинг муаммо ва ташвишлари кўлами ҳам катта, тўғрими? Меҳнат муҳожирлари ва уларнинг оилаларини ҳар томонлама ҳимоя қилиш борасида Консуллик томонидан амалга оширилаётган ишлар ҳақида кенгроқ гапириб берсангиз. Юртдошларимиз бу ерда асосан қандай ишлар билан банд?\n– Ҳақиқатан ҳам янги даврдаги давлатимиз сиёсатида хориждаги ватандошларимиз билан ҳамкорлик қилиш ишига алоҳида эътибор қаратилмоқда. Бу вазифалардан келиб чиқиб, Туркияга меҳнат қилиш учун келган ёки бир неча йиллар аввал турли сабаблар туфайли келиб жойлашган ватандошларимиз билан мулоқот ўрнатишда ва уларни ҳамкорликка чорлашда тизимли ишлар қилинмоқда.\nОдамларнинг муносиб турмуш даражаси – Ўзбекистоннинг янги устуворлиги\nТарих, бугун ва келажакни туташтирган ҳамкорлик\nМуносабатларнинг янги конструктив даражаси\nБундестагнинг “ГФР-Марказий Осиё” гуруҳи ва Ўзбекистон: парламентлар даражасидаги мулоқот


Ибн Баттута саёҳатномасидан. Хоразм шаҳри « Ўзбекистон Халқ Ҳаракати\nИбн Баттута саёҳатномасидан. Хоразм шаҳри\n03 August 2018 - 8:00\nИбн Баттута саёҳатномасидан парча\nБиз юқорида ҳикоя қилганимиздек, саҳрони кесиб ўтиб, Хоразмга келдик. Бу – туркларнинг катта, муҳим, чиройли ва улуғвор шаҳри бўлиб, ажойиб бозорлари, кенг кўчалари, жуда кўп иморатлари ва жозибадор, кўркам жойлари бор. Шаҳарда ҳаёт қайнайди, аҳолиси шунчалик кўпки – у мавжланиб турган денгизни эслатади. Бир куни шаҳардан отда ўтиб бораётиб бозорга кирдим, ярмига етганимда шовур деб аталадиган жуда гавжум бир жойдан чиқиб қолдим. Одам шунчалик тумонат эдики, мен олдинга ҳам, ортимга ҳам силжий олмадим. Саросимага тушиб, бироз вақт туриб қолдим, анча қийинчилик билан йўлга чиқиб олдим. Кимдир менга айтдики, жума кунлари бу бозорда тиқилинч камроқ бўларкан, чунки шу куни Қайсария бозори ва бошқа бозорлар ёпиб қўйиларкан.\nЖума куни от миниб жоме масжиди ва мадрасага йўл олдим. Бу шаҳар султон Ўзбек қўл остида, бу ерда унинг Қутлуғ Темур исмли улуғ амири ҳукмронлик қилади. Мазкур амир мадраса ва унга туташ бошқа иморатларни қурдирган. Масжидга келсак, уни амирнинг тақводор завжаси Тўрабека хотун бунёд этган. Хоразмда мористон бор, унда Саҳйуний лақабли суриялик ҳаким ишлайди. Лақабидан кўриниб турибдики, у Суриядаги Саҳйун мавзеида туғилган. Бутун дунё бўйлаб қилган саёҳатимда мен хоразмликлардан кўра хушхулқ, олижаноб, ажнабийларга нисбатан меҳмондўст одамларни учратмаган эдим. Улар намозни шундай тартибга риоя этиб ўқийдиларки, буни бошқа ҳеч қаерда кўрмаганман. Одат шундайки, ҳар бир муаззин ўз масжиди ёнида ўринлашган уйларни айланиб чиқиб, намоз вақти бўлганлигидан хабардор этади. Кимки намози умумда иштирок этмаса, имом уларни жамоа ҳузурида жазолайди. Бунинг учун ҳар бир масжидда қамчин осиғлиқ туради. Ундан ташқари бундайларга беш динор миқдорида жарима солинади, у масжид фойдасига ва камбағал-қашшоқларни боқиш учун сарфланади. Айтишларича, бу одат қадим замонлардан буён мавжуд экан.\nХоразм ёнида Жайхун дарёси оқиб ўтади. У Итил дарёси каби қишда музлайди, шунда одамлар унинг устида бемалол юраверадилар. Беш ой давомида дарёда муз сақланиб туради. Баъзан муз кўча бошлаган пайтида дарё узра юрганлар ҳалок бўладилар. Ёз кунлари кемаларда дарё бўйлаб Термизгача сузиб бориб, у ердан буғдой ва сули олиб келишади. Оқим бўйлаб сузиб борилса, бу иш учун ўн кун кетади.\nХоразмдан чиқаверишда бир зовия бор. Уни энг буюк авлиёлардан бири бўлмиш Нажмиддин ал-Кубро қабри узра бунёд этишган. Бу ерда зиёратчилар учун таом тайёрланади. Хоразмнинг обрўли кишиларидан бўлмиш мударрис Сайфиддин ибн Асаба зовияда шайхлик қилади. Берироқда яна бир зовия ўринлашган. Унинг шайхи – энг буюк сўфийлардан бири, тақводор мужовир Жалолиддин ас-Самарқандийдир. У бизни уйида меҳмон қилди. Шаҳардан ташқарида аллома имом Абулқосим Маҳмуд ибн Умар аз-Замахшарийнинг мозори бўлиб, унинг устида мақбара қурилган. Замахшар – Хоразмдан тўрт мил наридаги бир қишлоқдир.\nМен бу шаҳарга келганимда, унинг мавзеида тўхтаб ўтдим. Одамларимдан бири қози Садр Абу Ҳафс Умар ал-Бақрий ҳузурига йўл олди. Қози мен турган жойга ўз ноиби Нур ал-Исломни юборган экан, мен билан салом-алик қилиб, Садр ҳузурига қайтиб кетди. Шундан сўнг қозининг ўзи бир гуруҳ одамларига бош бўлиб келиб, мен билан сўрашди. У ёш жиҳатидан кичик бўлса ҳам қилган ишлари жиҳатидан улуғ бир сиймодир. Унинг икки ноиби бўлиб, улардан бири юқорида тилга олинган Нур ал-Ислом, бошқаси Нуриддин ал-Кирмонийдир. Ал-Кирмоний машҳур фақиҳлардан бўлиб, фикрлари қатъий, Аллоҳ таолога имони мустаҳкам кишидир.\nБир қози билан учрашган пайтда у менга шундай деди: «Бу шаҳарда одам жуда гавжум, кундуз куни шаҳарга киролмайсиз, сизнинг ҳузурингизга Нур ал-Ислом боради, сиз у билан бирга тонгга яқин шаҳарга кира оласиз». Биз худди шундай қилдик, сўнг янги мадрасага кирдик, бу ерда ҳеч ким йўқ эди. Бомдод намозидан кейин юқорида исми тилга олинган қози ва у билан бирга шаҳарнинг бир гуруҳ обрўли одамлари ҳузуримизга келишди. Улар орасида мавлоно Ҳумомиддин, мавлоно Зайниддин ал-Муқаддасий, мавлоно Ризоиддин Яҳё, мавлоно Фазлуллоҳ ар-Ризовий, мавлоно Жалолиддин ал-Имодий ва мавлоно Шамсиддин ас-Синжарий, яъни Хоразм амирининг имоми бор эдилар. Уларнинг барчаси баобрў, мўътабар зотлардир. Диний эътиқодларида мутаззиллийлар таълими устундир. Аммо улар буни ошкора этмайдилар, чунки султон Ўзбек ва унинг бу шаҳардаги амири Қутлудумур – суннийлардир.\nМен бу шаҳарда бўлган вақтда исми шарифи юқорида тилга олинган қози Абу Ҳафс Умар билан унинг масжидида жума намозини ўқидим, намоздан сўнг унинг ҳамроҳлигида шу атрофда жойлашган уйига ташриф буюрдим ва қабулхонасига қадам ранжида этдим. Бу – гўзал ва кенг хона бўлиб, чиройли гиламлар билан безатилган, деворлари мато билан қопланган қатор токчаларнинг ҳар бирига олтин суви юритилган кумуш идишлар ва ироқий кўзалар қўйилган эди. Одатда мамлакатнинг фуқаролари ўз уйларини ана шундай тарзда безатадилар. Дастурхонга жуда кўп таомлар тортилди. Қози – бадавлат одам, унинг жуда кўп мол-мулки бор. У амир Қутлудумурнинг божасидир, чунки амир завжасининг ҳамшираси бўлмиш Жажжи оғага уйланган.\nМазкур шаҳарда бир неча воизлар, музаккирлар бўлиб, уларнинг ичида энг обрўлилари мавлоно Зайниддин ал-Муқаддасий билан мавлоно Ҳисомиддин ал-Машотий хатибдирки, бу кейингиси мен ваъзини тинглаган жаҳондаги энг сухандон тўрт сиймодан биридир.


Мавзу бўйича кўп бериладиган саволлар\nХУЖМШ ХУЖМШ, Уй-жой фонди ХУЖМШ, Банклар ХУЖМШ, Газ ХУЖМШ, Маҳалий давлат ҳокимияти органлари Газ Уй-жой фонди ХУЖМШ, фуқароларнинг ўзини-ўзи бошқариш органлари Совуқ сув Иссиқ сув, иситиш\nҚайси давлат стадартида сувнинг сифатига талаблар қўилган?\n“Ичимлик суви. Сифатга гигиеник талаблар ва назорат O’zDST 950:2011 давлат стандартида кўрсатилган. Ичимлик суви сифати назорати тақсимланиш тармоғига келиб тушмасдан олдин тўлиқ юқоридаги стандартнинг таклифларига мос келинишини таъминлайди.\nАгар бизлар ҳисоблагич бўйича тўлаётган бўлсак, хонадоннан битта яшовчи руйхатдан чиқса бу ҳолат тўғрисида сув таъминоти бўлимига ҳужжатлар тақдим қилишимиз шарт ми? Агар ҳа бўлса қандай ҳужжатлар тақдим этишимиз керак?\nУйда руйҳатда турганлар тўғрисида маълумот амал қилувчи сув истеъмоли нормалари(сув ҳисоблагич мавжуд бўлмаган тақдирда) ҳисоб китобини олиб бориш учун зарур. Ўрнатилган ва руйҳатга олинган сув ҳисоблагич мавжуд бўлган тақдирда, руйҳатда турувчилар сони ўртача кунлик сув истеъмолини аниқлаш, шунингдек аҳоли сонини қайд қилиб бориш учун зарур. Руйҳатдан чиққанлар тўғрисида маълумот туман сув таъминотига тақдим қилиниши керак. Асос ҳужжат сифатида уй руйҳатга олиш дафтари, ХУЖМШ ва маҳалла фуқаролар йиғинидан маълумотнома хизмат қилади.\nМен уйимда таъмирлаш ишларини олиб бормоқчиман. Таъмирлаш давомида ишчилар қувурларни алмаштирган пайтда ҳисоблагич пломбасига зарар етказмаслик учун ҳисоблагични ечиб турса бўладими? Буни қандай тўғри расмийлаштирсак бўлади?\nСув ҳисоблагични ечиш ёки алмаштириш туман сув таъминоти бўлими вакили иштирокида амалга оширилади. Бу пайтда керакли тасдиқловчи ҳужжатлар тузилиб, бунда ҳисоблагичнинг тўғри ишлаши пломбанинг зарар етказилмаганлиги назорат қилиниши ва ҳисоблагич кўрсаткичи қайд қилинади. Ўзбошимчалик билан пломба ва қувурларни туман сув таъминоти бўлими вакили иштирокисиз ечиб олиш жариймалар солинишига олиб келади.


07:00 / 17.12.2018 1404 pdf Ўқиш режими + -\nБир киши хотини билан қовурилган товуқ еб ўтирар эди. Кимдир эшикни тақиллатиб, “Хайр садақа қилинг, ночор, мусофир одамман,” деди. Эр ғазаб билан чиқиб, тиланчини ҳайдаб солди. Келган одам афсусланиб, маҳзун ҳолда қайтиб кетди. Замон айланиб, бу киши камбағал бўлиб қолди. Бор-буди қўлдан кетиб, тиланчилик қилишга мажбур бўлиб қолди, хотинини ҳам талоқ қилди. Тирикчилик қила олмай, юртини ташлаб чиқиб кетди. У энди кўчаларда юрар, эҳсон ва садақалар еб кун кўрар эди. Хотини эса бошқа қишлоқдаги бир кишига турмушга чиқди.\nБир куни у кейинги эри билан қовурилган товуқ билан нон еб ўтирган эди, бир тиланчи эшик қоқиб келди. Эр хотинига: “Мана шу товуқни олиб чиқиб бер. Манави иккита нонни ҳам қўшиб бера қол”, деди. Аёл егуликни олиб чиқса, не кўз билан кўрсинки, тиланчи собиқ эри экан. Аёл товуқ билан нонни унга тутқазди-ю, йиғлаганча уйига кириб кетди. Ҳайрон бўлиб турган эрига “Келган гадо собиқ эрим экан. Бир мусофир тиланчини ҳайдаб солгач, ўзининг бошига ҳам шу кун тушиб, мени ҳам талоқ қилган эди”, деди. Эр бир муддат бошини қуйи солиб турди-да, “Сизларникига борган ўша мусофир мен эдим”, деди.\n20:03 / 16.12.2018 4036\n08:30 / 17.12.2018 1274\n870 07:30 / 11 апрель\nСавол Нафас қисиш оқибатида томоғига аэрозоль сепса, рўзаси очиладимиЖавоб Томоқдан ичкарига ўтган ҳар бир нарса рўзани очади. Аэрозоль сепилганда ҳам дори давоми...\n397 20:10 / 18 май\n2275 08:00 / 21 апрель\nИйсо ибн Умар айтади Амр ибн Атаба ибн Фарқад кечаси отига миниб, қабристонга борарди. Отидан тушиб, қабрлар олдида тўхтатиб қолар ва Эй аҳли қабр Саҳифалар давоми...\n1429 11:01 / 18.11.2018


Тарбия 02.06.2020 12:24\nМобиль қурилмалардан ҳаддан ташқари кўп фойдаланиш , техноген ахлоқ ва қарамлик...\nТелеграмингизга келган хабарни кўриш учун ақлли телефонингизнинг қулфини очасиз ва турли гуруҳлардан келган хабарларга кўз югуртириб чиқасиз ва ўзингизга тегишли хабарларга жавоб берасиз, қолганларини эса маълумот сифатида "ҳазм қиласиз". Шу аснода техноген дунё даврида яшаётганингиздан фахрланасиз ва бундан бор-йўғи 40-50 йил аввал одамзод бу техника мосламаларсиз қандай яшаганини тасаввур қиласиз.\nМавзумизни жамиятимизнинг кичик бўғини бўлмиш оиламиздан бошласак. Фарзандларимизга планшет ёки телефонни четга суриб қўйиши ҳақида кун давомида бир неча бор огоҳлантирамиз. Хўш, улар бу каби буйруқ ва огоҳлантиришларга дарҳол амал қилишадими? Йўқ албатта, чунки оҳанрабодек ўзига жалб этаётган смартфонлару, планшетлар бунга йўл қўймайди. Мобил қурилмалардан ҳаддан ташқари кўп фойдаланиш болалар саломатлигига зарар етказиши мумкин, чунки улар мобиль қурилмалардан қанчалик кўп фойдаланса, жисмоний ҳаракатлар шунчалик кам бўлади. Бундан ташқари, уларда ўйинлар таъсири остида кўпинча онгсиз равишда ҳаракатлар, овқатланиш рационининг бузилиши ва бошқа зарарли одатлар орттириб олиниши мумкин. Болалар ушбу экранлар олдида кўпроқ вақт сарфлашар экан, ташқарида ўйнаш, югуриш ва қабул қилинган калорияларни ёқиш учун камроқ вақт сарфлайди. Вақт ўтиши билан бу одатлар жиддий вазн ортишига ва соғлиқ билан боғлиқ бошқа муаммоларга олиб келиши мумкин.\nТан олишимиз керак, ўзимиз билмаган ҳолда кўпчилигимиз аллақачон технология, интернет ёки ўйинларга одатланиб бўлганмиз. Мутахассисларнинг маълумотига кўра, биз смартфонларимизга бир кунда ўртача 3 соату 15 дақиқа вақт сарфлар эканмиз. Бундан ташқари, компьютер, планшет ва телевизорга сарфлаган вақтимизни ҳисобга олсак, бу кўрсатгич, ўртача 10 соатни ташкил этишини олимлар таъкидлашмоқда.\nФарзандларимиз ва ўзимизни бундай зарарли таъсирлардан ҳимоя қилишнинг кўплаб усуллари мавжуд. Келинг, аввало технологияларга қарамлилик нима эканлигига қизиқиб кўрсак.\nТЕХНОЛОГИЯЛАРГА ҚАРАМЛИК, БУ НИМА?\nТехнологияларга қарамлилик: бу компьютер, интернет, видео ўйинлар ва мобиль қурилмалардан меъёридан ортиқ фойдаланиш натижасида, инсон технологиянинг зарарли таъсирига дучор бўлишидир. Смартфон, планшет ёки компьютер шубҳасиз ҳаётимизнинг жуда катта самарали воситалари ҳисобланса-да, баъзан улардан фойдаланиш иш, мактаб, соғлиқ ва маънавиятимизга жиддий таъсир қилишига гувоҳ бўлмоқдамиз. Гоҳида руҳий тушкунлик одамларни интернетга ва технологияга қарамликка олиб келади. Интернетда ўтказиладиган қизиқарли вақт одамларнинг қайғусини бироз унутишига олиб келади. Муаммоларнинг олдини олиш учун интернет ва технологияларга кўпроқ вақт сарфлайдиган одамлар доимо технологияга қарам бўлиб қолади.\nAлбатта, технология аслида муаммонинг асосий манбаи эмас. Юқорида таъкидлаганимиздек, бундай муаммоларнинг сабаби технологиядан ҳаддан ташқари (онгсиз) равишда фойдаланиш ҳисобланади. Техноген цивилизациянинг инсон манфаати учун фойда келтиришини ҳеч ким рад этмайди. Бундан ташқари, технологиядан тўғри маънода фойдаланиш, ҳеч кимга зарар келтирмайди ва аксинча фойдали ҳисобланади. Ҳозирги глобаллашув даврига келиб фан ва техника ютуқларининг изчил қўлланилиши ва равнақ топиши, айниқса ёшлар ижтимоий ҳаётида янги сифат ўзгаришларини вужудга келтирди. Бундай сифат ўзгаришлари мамлакат иқтисодиётини янада такомиллаштириш – давр талаби даражасидаги вазифа қилиб қўймоқда. Оқибатда технодетерминистик концепция техникани ҳар доим инсонга ижобий таъсир кўрсатишини ишончли асослайди. Илмий тараққиёт ва техника ютуқлари инсонга кўплаб сирларни очиб, уни улкан миқдорда моддий бойлик билан таъминлайди.\nТехноген цивилизация айни кунда ҳаётимизнинг мазмунига айланиб бўлган. Техник воситалар орқали биз яқинларимиз, дўстларимиз, қариндошларимиз, билан узоқда туриб бемалол суҳбатлаша оламиз, интернет орқали турли хил маълумотларни топа оламиз. Энг бахтли онларимизни суратга, тасвирга олишимиз мумкин, жуда кўп маълумотларни телефон хотирасига юклаб олиб, бу маълумотларни бемалол бошқа кишиларга етказиб берамиз, ҳаттоки ер шарининг бир бурчагида туриб иккинчи бурчагидаги одам билан қандай воқеалар юз бераётганини билиш имкониятига эгамиз. Умуман олганда, техноген жамият ҳаётимизни анчагина енгиллаштирди. Хусусан таълим жараёнида айни кунларимизда исботини кўришимиз мумкин. Интернет технологиялар: масофадан ўқитиш, электрон кутубхоналар, телемедитсина, телеметрология, электрон тадбиркорлик, электрон магазинлар ва бошқалар. Хусусан таълим тизимида пандемия шароитида сезиларли ўзгаришлар рўй берди.\nЮқоридагилардан келиб чиқиб муаммоларни бартараф этиш учун қуйидаги тавсияларга амал қилишимиз лозим:\nБиринчидан, барча замонавий техник воситалардан фойдаланишда ёш хусусиятларидан келиб чиққан ҳолда қатъий вақт меъёрига амал қилиш ва ота-оналарнинг технологиялардан фойдаланиш маданиятининг, хатти-ҳаракатларининг фарзандларга салбий таъсир этмаслигини назорат қилиш.\nИккинчидан, техник воситалардан фойдаланиш оралиғида мусиқа эшитиш, газета ва журнал мутолаа қилиш, китоб ўқиш, ёки шеър ёдлаш, жисмоний ҳаракатли ўйинлар ўйнаш мақсадга мувофиқ. Чунки, шеър ёдлаш инсон хотирасини мустаҳкамласа, китоб ўқиш унинг бадиий савиясини, нутқини равон қилса, жисмоний ҳаракатлар эса уларнинг ортиқча вазн орттирмасликларига сабаб бўлади ва ҳоказо.\nУчинчидан, ҳозирги кунда ёшларнинг онгини «оммавий маданият»нинг салбий таъсиридан ҳимоялаш мақсадида компьютер саводхонлиги ва интернетдан фойдаланиш маданиятини ўргатишдан ва уларни ёлғиз ва эркин интернетда ишлаш мумкин бўлган хоналарда қолдирмаслик, уларнинг интернетдан смартфонлардан фойдаланиш одатларини кузатиб бориш, ва шу тарзда, биз хавфли вазиятлар ҳақида хабардор бўлишимиз мумкин.\nХулоса қилиб айтганда, таълим-тарбия самарадорлигини оширишда техноген цивилизация ютуқларини қўллаш зарурияти ижтимоий фаол, ҳар томонлама ривожланган шахсни тарбиялашни бош мақсад қилиш, барчамизнинг муқаддас вазифамиз эканлигини унутмаслигимиз лозим.


Япониядаги зилзилада Олимпия объектларига зарар етдими?\n16 февраль, 2021, 09:57\nХавотирга ҳожат йўқ.\nЎтган ҳафта Японияда бўлиб ўтган кучли зилзила натижасида бир нечта шаҳарларга катта зарар етди. Шу ўринда, кўпчиликни Токиодаги Олимпия объектлари бу вазиятда қандай экани қизиқтирмоқда. Кyodonews.jp маълумот беришича, Олимпия объектларига жиддий шикаст етмаган. Айтилишича, бугун барча иншоотлар синчиклаб яна бир кўздан кечирилади.\n“Ташкилий қўмита вакиллари Олимпия объектларида, шу жумладан муваққат жиҳозларда муаммолар аниқланмаганлигини билдиришди”, – дейилади kyodonews.jp хабарида.\n7,3 балли зилзила 13 февралда Тинч океанида, Япониянинг шимолий шарқидаги Фукусима ва Мияги префектураларида рўй берган. Токиодаги силкинишлар 4 баллга яқинни ташкил этган. Зилзиладан жабрланганларнинг сони 150 кишига етган.


Оилага, ёшларнинг никоҳига эътибор қаратган жамиятда доимо соғлом муҳит ҳукм суради, тинч-тотув оилада файз, барака бўлади. Аллоҳ таоло Қуръони каримда оила қурган кишилар агар фақир ва камбағал бўлсалар, уларни бой қилиб қўйишини ваъда қилган. “Нур” сурасида шундай марҳамат қилган: “Агар (улар) камбағал бўлсалар, Аллоҳ уларни ўз фазли билан бойитур. Аллоҳ (фазлу карами) кенг ва доно зотдир” (32-оят). Ибн Касир раҳматуллоҳи алайҳ ўзларининг “Тафсирул қуръанил азим” асарларида Абу Бакр Сиддиқ разияллоҳу анҳудан ривоят қилинган қуйидаги сўзларини келтирадилар: “Оила ва никоҳ борасида Аллоҳ таоло сизларга буюрган ишларга амал қилсангизлар, Аллоҳ таоло ҳам сизларни бой қилиб қўйиши ҳақидаги ваъдасини бажаради”. Бойлик дегани, бу нисбий тушунча бўлиб, том маънода қаноат демакдир. Дарҳақиқат, оиланинг мустаҳкам бўлишлиги бир жиҳатдан эр-хотиннинг сабру қаноатли бўлишига ҳам боғлиқ. Борига қаноат қилмаган оилада кўраётган кунидан нолишлик, натижада эр-хотин орасида келишмовчилик пайдо бўлади. Айниқса, аёл киши эрининг топганига қаноат қилиб яшаши - эр танбаллик қилмасдан, ўзининг зиммасидаги оилани нафақа билан таъминлаш борасидаги мажбуриятини бажараётган бўлса – жуда ҳам муҳимдир. Қолаверса, эр-хотин ўзаро аҳил ва тинч яшайдиган оилада дунёга келган фарзандларга етарли даражада таълим-тарбия, ахлоқ-одоб бериш имкони бўлади. Бундай оилада тарбия топган фарзандлар жамиятда намунали бўлиб, унда ўз ўринларига эга бўладилар, ҳатто жамиятни ҳар сохада тараққий топишига хисса қўшадилар. Аксинча, оила нотинч, носоғлом бўлса ундан атрофдагилар ҳам тинчини йўқотади, бундай оилада дунёга келиб, вояга етадиган фарзандлар ҳам аксар ҳолларда ноқобил бўлиб вояга етиши натижасида, жамиятда турли хилдаги нотинчликлар, ҳатто жиноятлар ҳам кўпаяди. Демак, ҳар икки ҳолатда ҳам оиланинг жамиятга ижобий ёки салбий таъсири сезилади. Оилавий ажримлардан энг кўп жабр чекадиганлар фарзандлардир. Руҳий изтироблар боланинг соғлом вояга етишига салбий таъсир қилади. Қалби бутун умрга кемтик бўлиб қолади. Бунинг оқибатида у турли иллатларга ошно бўлиши, жиноят кўчасига кириши мумкин.\nТаассуфлар бўлсинки, кейинги вақтларда оилаларнинг ажралиш ҳолатлари кўплаб кузатилмоқда. Бу ҳам ўз навбатида жамиятда нохуш ҳолатларнинг юзага келишига сабаб бўлади. Ажримлар туфайли қудачилик ришталари узилади, яқинлар ўзаро адоватли кишиларга айланадилар. Ўртадаги фарзандлар аросатда қолиб, аксарият ҳолларда моддий, маънавий ва руҳий жиҳатдан тўла-тўкис тарбия топиш имкониятини йўқотадилар. Ва ҳоказо, ажримларнинг салбий оқибатлари ҳозирги кунда барчага кундай равшан бўлиб қолди.\nФарзандларимизга оила маданияти ва оилавий муносабатларни ёшлик пайтиданоқ ўргатиб боришимиз керак. Шунда оилаларимиз тинч, ҳаётимиз фаровон, юртимиз обод ва жамиятимиз маънан соғлом бўлади.\nШайхул ислом Оллоҳшукур Пошшозода: Ўзбекистон муфтийсига Аллоҳ ризолиги йўлида хизмат қилиш насиб этсин!\nОзарбайжон мусулмонлари идораси раиси, Шайхул ислом Оллоҳшукур Пошшозода муфтий Нуриддин домла Холиқназаров ҳазратларига табрик йўллади. Унда жумладан шундай дейилади:\n– Озарбайжон, Кавказ мусулмонлари ва шахсан ўз номимдан Сизни қутлаган ҳолда Сизнинг Ўзбекистон мусулмонлари идораси раиси лавозимига сайланганингиз муносабати билан ўз табрикларимни йўлламоқдаман!\nМусулмонлар манфаати ва ислом бирдамлигини мустаҳкамлаш йўлидаги доимо юқори даражада бўлиб келган Ўзбекистон мусулмонлари идораси билан анъанавий қардошлик ўзаро муносабатларимизни давом эттириш ва ривожлантиришга умид билдириб қоламан.\nХалқларимиз манфаати ва Аллоҳ таоло йўлида қардош туркийзабон давлатлар диний етакчилари сифатидаги ҳамкорлигимиз янада мустаҳкамланишини тилаб қоламан.\nАллоҳ таолодан Сизга муборак динимиз Ислом манфаатлари учун бўлажак хизматингизда узоқ умр ва соғ-саломатлик тилаган ҳолда Аллоҳ ризолиги йўлида ўзбек халқининг диний етакчиси сифатидаги бўлажак фаолиятингизда Аллоҳ таолонинг Ўзи куч бағишлашини сўраб қоламан. Омин!\nШайхул ислом Оллоҳшукур Пошшозода,\nОзарбайжон мусулмонлари идораси раиси


Ҳукумат АвтоВазга ёрдам беради\n01 декабр 2020, Тошкент вақти: 12:54\nРоссия Бош вазири Владимир Путин ҳукумат мамлакатнинг автомобил ишлаб чиқарувчи йирик АвтоВаз ширкатига молиявий ёрдам кўрсатишини маълум қилди.\nБу ҳақда Россия Бош вазири Тольятида АвтоВаз ширкати ходимлари билан учрашув чоғида билдирди:\n-Бугун биз кўрсатилажак молиявий ёрдам ҳажмини муҳокама қилиб, якуний қарорни қабул қиламиз. АвтоВаз ширкати бу маблағни ўз таъминотчилари олдидаги қарзларини тўлашга йўналтиради. Биз айнан АвтоВаз ширкатига қарийиб 20 миллиард рубл ёрдам бериш масаласини муҳокам қилмоқдамиз,-деди Владимир Путин.\nМаълум бўлишича, АвтоВаз раҳбарияти Россия ҳукуматидан 765 миллиард доллар ёрдам сўраган.\nХабарларга кўра, ҳозирда АвтоВаз ширкатининг қарзи 1.2 миллиард долларни ташкил этади.\nФедерал қўриқчилик хизмати (ФҚХ) ходими Кремль ҳудудида хизмат ўтаётган пайтда ўз жонига қасд қилди. Бу ҳақда ТАСС агентлиги ҳуқуқ-тартибот идораларидаги ўз манбаси сўзларига таянган ҳолда хабар қилди.\nBaza нашри маълумотига кўра, вафот этган ходимнинг исми Михаил Захаров бўлган. Унинг ФҚХ қўриқчилик тадбирлари хизматига қарашли шахсий қўриқчилик бошқармасининг 5-бўлимида ишлагани айтилмоқда. Нашр бу бўлинманинг Россия президенти шахсий қўриқчилиги билан шуғулланишини ёзган. ТАСС манбаси эса вафот этган ходим давлат раҳбарини қўриқлаш учун жавобгар бўлмаганини иддао қилган.\nЗахаровнинг ҳамкасблари Baza нашри билан суҳбатда унинг ўз жонига қасд қилишига “ФҚХ раҳбарияти унинг иш шароитига бефарқ муносабатда бўлгани ва ҳаддан зиёд ишлаш” сабаб бўлган бўлиши мумкинлигини айтганлар.\nБеларуслик мухолифатчи, айни пайтда тергов ҳибсхонасида тутиб турилган Сергей Тихановскийга яна бир – учинчи айблов билдирилди. Президентликка номзод бўлган Светлана Тихановскаянинг турмуш ўртоғи Сергей Тихановский бу гал ижтимоий низо қўзғатганликда айбланган. Бу ҳақда Tut.by нашри С. Тихановскийнинг адвокати сўзларига таянган ҳолда хабар қилди.\nМазкур айблов Тихановский ҳибсга олинганига 6 ой тўлишига озгина қолганида билдирилган. Бу муддат тўлган тақдирда, қонунга мувофиқ, унга нисбатан эҳтиёт чораси ўзгартирилиши ёки иш судга юборилиши лозим эди. Бироқ янги айблов уни 18 ойгача судсиз ҳибсда сақлаб туриш имконини беради. Адвокатга кўра, Тихановский янги айблов билдирилганидан “ҳаддан зиёд норози” бўлган.\nТихановский ҳозирда уч модда бўйича – жамоат тартибини қўпол тарзда бузган ҳаракатларни ташкил қилганлик (бу модда бўйича у 29 май куни Гродно шаҳрида қўлга олинганди), Марказий сайлов комиссияси ишига тўсқинлик қилганлик ҳамда эндиликда ижтимоий низо қўзғатганликда айбланмоқда.\nТихановский Жодино шаҳридаги тергов ҳибсхонасида бир кишилик камерада тутиб турилибди. Аввалроқ у Минскдаги Давлат хавфсизлиги қўмитаси тергов ҳибсхонасида Александр Лукашенко билан бўлиб ўтган учрашувда иштирок этганди. Мазкур учрашувдан сўнг бир неча сиёсий маҳбус озод қилинган, бироқ Сергей Тихановский ҳамда президентликка собиқ номзод Виктор Бабарико панжара ортида қолаверганлар.\nСергей Тихановский сўнгги йилларда Александр Лукашенкога мухолифатда бўлган “Страна для жизни” YouTube-канали муаллифи, блогер сифатида шуҳрат қозонган. У Беларусь президенти лавозимига номзодини кўрсатмоқчи бўлган, бироқ уни рўйхатга олмаганлар. Шундан сўнг унинг омма орасида деярли танилмаган рафиқаси Светлана президентликка ўз номзодини кўрсатган. Светлана Тихановская сайловга қўйилган ва бу номзод атрофида Лукашенконинг кўплаб рақиблари бирлашган. Сайлов ва сохталаштиришларга қарши оммавий норозилик намойишларидан кейин у расмийлар босими остида мамлакатни тарк этган.\nТихановская ўзини беларус халқининг легитим вакили сифатида танитиб, хорижлик лидерларни Лукашенко режимига босимни кучайтиришга ишонтириш учун улар билан учрашиб келмоқда. У Беларусда қидирувга берилган.\nАҚШдаги етакчи оммавий ахборот воситалари томонидан президент сайлови ғолиби деб эълон қилинган Жо Байден шанба куни Мейжор лақабли ити билан ўйнаётган пайтда оёғини шикастлантириб олган.\nДаставвал Байденнинг оёқ пайлари чўзилгани тахмин қилинганди, бироқ якшанба кунги кўрик чоғида ортопед сиёсатчининг оёқ суягида иккита майда ёриқ борлигини аниқлаган. Шу важдан унинг бир неча ҳафта давомида махсус ортез тақиб юриши мумкинлиги айтилмоқда.\n20 ноябрь куни Байден 78 ёшга тўлди. Сайлов кампанияси чоғида унинг соғлиғи юзасидан хавотирлар билдирилган эди, бироқ сайловдан кейин врачлар бир неча бор Байденнинг соғлом, тетик ва ишга киришишга ҳозир эканини қайд этганлар.\nАмалдаги президент Дональд Трамп ҳам Twitter’даги ўз саҳифаси орқали Жо Байденга шифо тилаган. Айни пайтда у сайловда сохталаштиришларга йўл қўйилганини иддао қилиб, судларга мурожаат қилишда давом этмоқда.\nБайденлар оиласида Мейжор ва Чемп лақабли икки немис овчаркаси бор. Январь ойида Байден қасамёдга келтирилган тақдирда, бу итларнинг ҳам Оқ уйга кўчиб ўтиши режаланган.\nЭнергетика вазири портлаб кетаётганига қарамай "барибир "Технопарк" ҳисоблагичларини ўрнатамиз", деб айтди


Олимлар: Пуфлаб чалинувчи чолғу асбоблари инсон саломатлиги учун ўта хавфли бўлиши мумкин\n18:27 / 23.08.2016 6119\nВолинка (рус халқ чолғу асбоби) мусиқа чаладиган инсонлар саломатлиги учун ўта хавфли бўлиши мумкин. Уиттеншейвдаги Манчестер шифохонасининг шифокорлари шундай хулосага келишди. Мақола Thorax журналида чоп этилди.\nОлимлар етти йил давомида қуруқ йўтал ва нафас қисилишидан азият чеккан, сўнгра аҳволи оғирлашиб, шифохонага ётқизилган волинкачининг касаллигини таърифлаб беришди.\nУ ерда мусиқачига кам учрайдиган ташхис: «Экзоген аллергик альвеолит» — бу қушлар ёки пичан билан боғлиқ ишда фаолият кўрсатувчи кишиларда учрайдиган касаллик. Бу касалликни ҳаводан нафас олаётганда организмга кирувчи замбуруғлар спораси келтириб чиқаради.\nМусиқачи Австралияга кетишидан аввал ўз асбобини узоқ вақтга уйда қолдиргач, шифокорлар барча муаммо волинкада яширинганини аниқлашди. Волинка қопчасидан намуна олиб, шифокорлар унда моғор ва замбуруғлар топишди. Дармонсизлик сабаби маълум бўлди, бироқ у тез орада касалликнинг ўпкага ўтиб кетиши туфайли вафот этди.\nШифокорларнинг сўзларига кўра, кўплаб дам бериб чалинувчи асбобларда ҳам юқоридаги каби таҳдид бор.\n«Шу сабабли пуфлаб чалинувчи асбоблар илиқ ва нам бўлгани туфайли моғор ва замбуруғлар учун энг яхши жой бўла олади», —дея қайд этди мақола муаллифи Женни Кинг.\nХудди шунга ўхшаш касаллик саксафон ва тромбон чалувчи инсонларда ҳам қайд этилган.\nОлимлар: Инсоният интеллекти авлоддан авлодга пасаймоқда\nЖигар саратонини четлаб ўтиш усули кашф қилинди


ЯНГИ ДУНЁ » Blog Archive » Ижод ва инқилоб (эссе)\nМуросасизликка муккасидан кетган замонавий санъат ҳам шаклпарастлик ва моддиятпарастлик ўртасида сарсон-саргардон бўлиб юрибди. Дарвоқе, моддиятпарастлик буржуа жамиятида бўлгани каби социализмда ҳам ўзини замонасозлик ортига яширади. Худди шунингдек, шаклпарастлик ҳам эски жамиятда қандай сафсатабоз бўлса, янги жамиятда ҳам шундай ташвиқот либосини кияди. Ақлга зид инкорга берилган бадиий тил қай тарзда алмойи-алжойиликка айланса, ақлга зид эътирофга берилган бадиий тил ҳам шу тарздаёқ мутелик воситасига айланади. Ҳақиқий санъат ана шу икки қутб орасига манзил қуради. Мабодо, исёнкор хомхаёлга, ҳам моддият хукмронлигига шайдо бўлишдан қочаётган экан, унда санъаткор ҳам пуч шаклбозлигу эстетик мустабидликдан ўзини ҳимоя қилиши шарт.\nБугунги дунё, шак-шубхасиз бир бутунликка, бироқ нигилизм билан йўғрилган бир бутунликка интилаяпти. Тараққиёт эса ақидапарастликка айланган нигилизм билан бир қаторда ақидасиз нигилизмдан ҳам воз кечсагина, ижодий фаолият билан уйғунлашиши мумкин. Ваҳоланки, санъат соҳасида ҳам охири йўқ шарҳбозлигу-вайсақиликнинг куни битиб, у ҳақиқий ижодга яқинлашаяпти.\nАммо бунинг учун санъат ва жамият, ижод ва инқилоб, инкор билан эътироф, хусусий билан умумий, шахс билан тарих мураккаб тарзда мувозанатга киришган исённинг асл моҳиятига қайтиши зарур бўлади. Исён – тараққиётнинг даракчисидир. Биз ҳозир кириб қолган боши берк кўчадан, худди Ничше “ҳакамлар ва ёзилувчилар ўрнини ижодкорлик эгаллайди” деб эътироф этганидек, фақат угина бошлаб чиқа олади ва келажакка илинж уйғотади. Бироқ бундан санъаткор шоҳ бўлган шаҳар ҳақидаги хомхаёл чўпчакни оқлаяпти, деган фикр келиб чиқмаслиги керак. Пешона тери билан битилган асарлар ижодкор қобилиятини йўқотиб, тўлиқ ишлаб чиқаришга бўйсунган давримизнинг фожеасини яққолроқ англатади, холос.\nИндустриал жамият мехнатга ва унинг маҳсулотига ижодкорлик бағишламай, меҳнаткашларнинг ижодий салоҳиятига йўл очмай туриб, тараққиёт сари интилаяпти. Аслида эса бизга зарур тараққиёт бадиий ижодни шакл ва мазмундан, руҳни танадан ажратиб, тасаввур қилиб бўлмагани каби мехнаткашларни ҳам хоҳ синф, хоҳ инсон сифатида ҳақиқий ижодкорлик руҳидан маҳрум қилмаслиги керак. Исён ўзи даъват қилаётган тараққиётни ана шундай тасаввур қилади. Шекспир, этикдўзлар жамиятни бошқаради, деган фикрга қарши турганлиги нафақат адолатсизлик, балки мутаассибликдан бошқа нарса эмас эди, бироқ Шекспирни мутлақо инкор қилган этикдўзлар жамияти бундан ҳам даҳшатлироқ мутаассибдир. Этикдўзни инкор қилган Шекспир мустабидликнинг қуролига, Шекспирни инкор қилган этикдўз мустабидликнинг қулига айланади. Ҳар қандай ижодкорлик моҳият-эътиборига кўра соҳиблик ва қулликни инкор қилади. Биз бугунги кунда яшаётган мустабидлик ва қуллик фақат бутун жамиятда ижодий руҳ ҳукмрон бўлгандагина мутлақ барҳам топади.\nИжодийлик зарур деган гапдан ижодкорлик осон иш экан деган фикр келиб чиқмайди. Санъатдаги ижодкорлик рухи шаклсиз воқеликка қатъий муносабатдан туғилган услубнинг мукаммаллилигига суянади. У ўз даври эҳтиросларини шаклга солган сайин ўзи ҳам шаклланиб боради. Бошқа томондан эса биз ошиқ-маъшуқликнинг жўшқин эҳтиросларидан узоқлашар эканмиз, бугунги санъаткордан де Лафажет хоним бўлиш талаб этилмайди. Шахсий ғам-ҳасратлар оммавий эҳтирослар тагида кўринмай қолган бугунги кунда санъат фақат ошиқ-маъшуқларнинг жўн эҳтирослари билан шуғулланолмайди. У янги тарихий курашлар жараёнида оммавий эҳтиросларни ўрганиши зарур бўлади.\nЭҳтирослар ақлга бўйсунган, дунё қиёфаси мавҳумлашган айни пайтда санъат учун ўзини тақдир қўлига топширишдан бошқа чора қолмади; шундай бўлса-да, у ҳамон мустабидликка қарши бирликка даъват қилаяпти. Худди шу даъвати билан ўзини-ўзи хавф остига ташлаяпти.\nБугун ижод қилиш – ўлим билан ёнма-ён яшашга ўхшаб қолди. Оммага хос эҳтиросни ифода этмоқ учун ҳеч қурса уни ўз жисмида синаб, бошидан кечириб кўриш керак. Бироқ бу эҳтиросларни бошидан кечирмоқчи бўлган санъаткорга унинг ичида йўқолиб кетиш хавфи ҳам мавжуд, зеро замонамиз санъат асаридан кўра кундалик матбуот олди-қочдилари изидан қувиб юради. Матбуот бизга вақтимизни беҳуда сарфлашга ўргатмоқда. Пировардида муҳаббат ва романтик хаёлпарастлик даврининг акси ўлароқ бу эҳтирослар билан ўзини муолақ қилишга интилиш – касалликни қўзғатиб юбориш билан баробардир, негаки, оммавий эҳтиросларга маҳлиё бўлиш фақат уни деб, фақат унинг учун ўзини қурбон қилишни талаб қилади. Бугун санъатни яна ҳам юксакликка кўтариш имконияти қанчалик мавжуд бўлса, унинг таназзул хавфи ҳам шунчалик кўпдир. Ижод қирғин ва қатли ом билан бир жойда яшай олмас экан, тез орада ижодкорлар анқонинг уруғига айланади, чунки бугун ер юзи қирғ‘ин ва қатли ом бошпанасидир. Қоп-қора булут бўрон даракчиси бўлган каби ишлаб чиқаришни беадад кенгайтириш ҳам қирғин ва уруш даракчисидир. Уруш Пеги* (*Шарл Пеги(1873-1914) француз шоири ва публицисти. Биринчи жаҳон урушида харбийга кўнгилли бўлиб кетган ва Марна ёнидаги жангда ҳалок бўлган) каби шоирларнинг ёнини олиб, Ғарбни кундан-кун файзсиз қилиб бормоқда. Устига-устак вайроналарини тугатиб улгурмай туриб, буржуа олабўжиси ўзига қараб келаётган инқилоб олабўжисини кўриб қолди. Энди Пеги қайта туғилмайди ва яна даҳшатлиси шундаки, уруш таҳдиди Пеги бўлишни истаётганлардан ҳам шафқатсиз қасос олади. Бундан буён ижодий давомийлик мабодо ўзини ақалли битта намоянда қиёфасида тиклай олса ҳам, бундай намояндани юзага чиқариш учун бутун бир авлоднинг умри сарф бўлади…\nАйни пайтда эса нигилизм кўзларини сўқир қилиб қўйган музаффар инқилоб дунёда бутунлик ва ижодийлик мувозанатини зўрға сақлаб турганларга ҳам таҳдид қилаяпти. Бугунги, демакким, эртанги тарих қиёфаси ижодкорлар билан янги мустабидлар, инқилобга ижод сифатида қаровчилар билан инқилобни нигилизм деб тушунганлар ўртасидаги курашга кўп жиҳатдан боғлиқ бўлади. Бу курашнинг хулосалари ҳақида ҳозир баҳслашиш нодонлик, бироқ бир нарса аниқ: бу курашни давом эттириш керак.\nЗамонавий мустабидлар зулм ва зўрликни қойиллатишади, бироқ ижод қилиш қўлларидан келмайди. Сан’аткор эса ижод қила олиши мумкин, бироқ ўлдириш қўлидан келмайди. Уларнинг орасидан жаллодлар чиқиши даргумон. Шу нарса аниқки, инқилобий жамиятда санъат ҳалокатга маҳкумдир. Бироқ бундан инқилоб ҳеч нарса ютмайди. Ижодкор одамни ўлдириш билан бирга жамият ижодкор қиёфасидаги ўз куч-қувватини ҳам ўлдиради: санъат билан бирга ўз танасидаги қувватни ҳам сўриб чиқаради. Охир-оқибат мустабидлар ўз ниятларига мутлақ эришган тақдирда ҳам бу билан ер юзини жаннатга эмас, нақ жаҳаннамнинг ўзига айлантирган бўлур эдилар. Ва лекин ҳатто жаҳаннамда ҳам санъатга ўрин топилади: у абадий таназзул чўккан беадад ўлик кунлар ичра сўниб ётган умидга йилт этган илинж – тириклик бағишлаш билан ғалабаси муқаррар исён – ижодни бошлаб беради.\nЎзининг “Сибир кундаликларида” Эрнст Двингер узоқ йиллар концлагерда хўрликда яшаган бир немис лейтенанти ҳақида ҳикоя қилади: у узун тахтачада овозсиз фортепаянога ўхшайдиган соз ясаб олади ва фақат ўзигагина эшитиладиган, уни маҳбусликнинг уқубатли ва зулмкор дунёсидан узиб олиб, олисларга ва ҳурликка етаклайдиган ғалати, сассиз мусиқалар чалади. Ва ҳатто дўзахда ҳам – асрлар оша инсон қудратини кўз-кўз қилган сирли оҳанглар, хўрлик ва ҳақоратдан юксалган гўзаллик ҳамда исён билан уйғунлашган наволар бизни зулм ва нодонликка қасдма-қасд улуғворликка чорлаб туради.\nБироқ дўзахий таназзул ҳам абадий эмас, вақти келиб ижодкор ҳаёт яна қаддини тиклай бошлайди. Балки, инсоният умрининг ҳудуди бордир, бироқ бизнинг вазифамиз интиҳога эмас, балки янги ҳаёт, янги ижодий имкониятдан дарак берувчи ибтидога интилишдир. Санъат бизга инсон тарих қутбларига сиғмаслигини кўрсатади ва унинг табиат устидан ҳукмронлиги ҳам мана шу жиҳати билан боғлиядир. Улуғ Пан унинг учун ўлгани йўқ*. (* Улуғ Пан – грек мифологиясидаги ҳайвонлар, ўрмон, дала, табиатнинг стихияли кучлари маъбуди. Плутархда келтирилишича, орол ёнидан ўтиб кетаётган денгизчилар “Улуғ маъбуд Пан ўлди” деган фарёдни эшитадилар. Бу антик дунё маъбудлари таназзулининг рамзидир).\nЎзининг исёнга бўлган ботиний эҳтиёжини қондириш учун у талаб қилаётган бирдан-бир нарса – барча зарурий нарсалар билан бирга пировардида гўзалликка ва тенгликка олиб борадиган турмуш асосларини бунёд қилишдир. Ҳар қандай тарихни инкор қилиш мумкин, бироқ барибир ўша инкор қилинган жойда ўзимиз яшашимизга тўғри келади. Бизга меҳнат – фаровон турмушнинг асосий гарови деб тушунтираётган, табиат ва гўзалликдан бебаҳра яшаса ҳам бўлади деб ҳисоблаётган инқилобчилар шу қарашлари биланоқ ўзларини-ўзлари тарих саҳнасидан ҳозирданоқ ҳайдаб чиқармоқдалар. Барча улуғ ислоҳотчилар Шекспир, Сервантес, Молер, Толстойлар яратган ижод намуналарини ўрганиш орқали тарих саҳнасига чиқишга уринганлар. Дунё ҳар бир одам қалбидан жой олган озодлик ва мавжудликка интилиш ташналигини фақат ўз воситалари билан қондиришга қодир эмас.\nЎз-ўзидан ойдинки, гўзаллик инқилоб билан мукаммаллашмайди, бироқ шундай кун келадики, инқилобнинг ўзи унга эҳтиёж сезади. Унинг воқеликни қамраб олиши ва бир бутунликка интилиш учун исён қонунига – ижодийлик қонунига бўйсуниши шарт бўлади. Инсон табиатини ва дунёнинг гўзаллигини мадҳ этиш билан адолатсизликни бутунлай йўқ қилиш мумкинми? Биз, мумкин, деб жавоб берамиз. Фақат бўйсунмас ва толмас ахлоқгина бизга ҳақиқий ижодий инқилоб йўлини очади. Биз гўзаллик билан ёнма-ён туриб, тарихий жараёнларнинг кўпиги бўлган яроқсиз ақидаларга эмас, санъаткор яратган ижодий оламни ўзида мужассам этган, нафратимизга сазовор дунёга янги ном, янги моҳият бера оладиган ИЖОДКОРга суянгандан сўнггина бошланаяк улуғ уйғониш кунига замин ҳозирлаймиз.\nКрилл имлосига ”Янги Дунё” таҳририяти ўгирган.\nPublished on oktober 29, 2012 · Filed under: Жаҳон адабиёти;


Бағдодда аҳоли хавфсизлик вазияти ёмонлашиб бораётганидан шикоят қилмоқда.\nсентябр 03, 2003\nИроқ пойтахти Бағдодда жиноятчилик сони ортаётган кўринади. Аҳоли хавфсизлик вазияти бундан бир неча ой аввалгига қараганда анча ёмонлашганидан шикоят қилмоқда. Буни тасдиқловчи статистик маълумотлар йўқ. Аммо содир бўлаётган воқеалар вазият қандайлигини ўз-ўзидан кўрсатиб турибди. 2 сентябр куни полиция идораси яқинида машинага ўрнатилган бомба портлади. Натижада бир нечта одам тан жароҳати олди. Улардан бири оғир аҳволда. Уюштирилган ҳужум сабаблари ўрганилмоқда. Бу воқеа жиноятчилар хоҳлаган пайтда яна ҳужум уюштириши мумкинлигидан далолат беради.\nБассим Саддун Бағдоддаги Американинг “Халқаро медицина корпуси” нодавлат ташкилотида таржимон бўлиб ишлайди. У Озод Европа – Озодлик радиосига берган интервюсида Америка аскарлари Бағдод кўчаларида кам кўринишини, хавфсизликни таъминлаш вазифаси Ироқ полицияси зиммасига юклатилганини айтди. Саддунга кўра, хавфсизлик масаласида Ироқ полицияси муҳим рол ўйнамоқда: “Кўчада полиция ва айрим жиноий тўдалар ўртасида тўқнашув юз берди. Полиция уларни тўхтатишга уринган эди. Натижада икки полициячи қурбон бўлди. Икки жиноятчи отиб ўлдирилди, бошқа бири полиция машинасига ўтириб ўша жойдан қочишга муваффақ бўлди” - деди Саддун.\nУ полиция ходимларига пора бериш орқали жиноятчилар осонликча қутулиб кетаётганини айтди. Унга кўра, ҳозир Бағдодда АҚШнинг ҳарбий текширув пунктлари йўқ. Барча текширув пунктларини Ироқ полицияси назорат қилмоқда: “Агар қуролингиз бўлса ёки ўғирланган машинани миниб кетаётган бўлсангиз полициячига пора бериб, бемалол ўтиб кетаверишингиз мумкин. Бу катта муаммо”, - деди Бассим Саддун. У сўзига қўшимча қилиб, жиноятлар асосан кундузи содир этилишини, кечқурун эса жиноятчилар маишат билан банд бўлишини айтди.\nМувафак ал-Рубаи Ироқ бошқарув кенгаши аъзоси. У Озод Европа – Озодлик радиосига берган интервюсида, Бағдодда жиноятлар сони ортиб бораётгани ҳақида аниқ гап айта олмаслигини, аммо пойтахтда жиноятчилик кўпайишида фақат коалиция кучларини айблаш нотўғри эканини таъкидлади. Ал-Рубаига кўра, Саддам Ҳусайн уруш арафасида барча қамоқхоналардаги маҳбусларни озодликка чиқариб юборгани жиноятчилик сонининг ортишига сабаб бўлган: “Саддам ўн минглаб жиноятчи, жумладан, жиноий тўдалар аъзолари, қотиллар, ўғри ва қуролли босқинчилик содир этган шахсларни қамоқдан қўйиб юборди. Уларнинг кўпи қатл ижросини кутиб ётган эди. Бир нечта одам ўлдирган қотиллар озодликка чиқариб юборилди” - деди ал-Рубаи.\nИроқда қуролни қўлга киритиш осон. АҚШ армияси лейтенанти Фил Томсон Ройтерс ахборот агентлиги мухбирига, бутун мамлакат қурол-аслаҳа ва ўқ-дори омборига айланганини, чунки қуроллар чўлларда ҳам беркитилганини айтади. Томсон бошлиқ бригада Саддам Ҳусайн туғилган Тикрит шаҳридан шимол томондаги 26 квадрат километр майдондаги қурол-аслаҳа омборларини қўриқламоқда. АҚШ ҳарбийси ўғрилар, жиноятчилар ва террорчилар қуролларни қўлга киритишга ҳаракат қилаётганини таъкидлади.\nБироқ, ал-Рубаи келажакка умид билан қарамоқда. Ҳозирда янги Ироқ полицияси кўнгилдагидек бўлмасада, кун сайин ўз мавқеига эга бўлиб бораётгани ҳамда яхшироқ тайёргарликдан ўтаётганини таъкидлади.


2019 йил давомида барча молиялаштириш манбалари ҳисобидан инвестицияларни ўзлаштириш ҳажми 220,7 трлн сўмга етказилиб, тасдиқланган йил прогнозига нисбатан 2 баробарга ўсди. Шу ўринда асосий капиталга инвестициялар хажми 189,9 трлн сўмни, 2018 йил кўрсаткичларига нисбатан ўсиш темпи эса 1,3 баробарни ташкил этди.\nҲисобот даврида 2,8 мингдан ортиқ ижтимоий, инфратузилма ва ишлаб чиқариш объектлари фойдаланишга топширилди: 145 та йирик ишлаб чиқариш объектлари,167 та йирик ҳудудий лойиҳалар, 2,5 мингдан зиёд ижтимоий ва инфратузилма объектлари.\nИнвестиция фаолиятининг сезиларли ўсиши 13,3 млрд.долл.ни ташкил этган ҳорижий инвестицияларнинг оқими ва ўзлаштирилиши билан бевосита боғлиқ бўлиб, унда:\nтўғридан-тўғри ҳорижий инвестициялар ва кредитлар – 9,3 млрд. доллар (шундан асосий капиталга – 6,6 млрд. долл.;)\nдавлат кофлати остидаги хорижий инвестициялар ва кредитлар – 4,0 млрд. доллар (шундан асосий капиталга – 3,2 млрд доллар) ўзлаштирилди.


Рустам Азимов бошчилигидаги Ўзбекистон делегацияси Душанбега ташриф буюради\n15:37 / 20.12.2016\nЎзбекистон бош вазири ўринбосари Рустам Азимов бошчилигидаги катта ҳукумат делегацияси Тожикистон пойтахти Душанбе шаҳрига 26 декабрь куни ташриф буюради.\nБу ерда кейинги ҳафта бошида Ўзбекистон ва Тожикистон савдо-иқтисодий ҳамкорлик бўйича ҳукуматлараро комиссиясининг навбатдаги йиғилиши ўтказилади. Комиссияда Ўзбекистон бош вазир ўринбосари Рустам Азимов ва Тожикистон бош вазири биринчи ўринбосари Давлатали Саид раислик қилмоқда, деб хабар беради «АП» Тожикистон ҳукуматидаги манбага асосан.\nҲукуматлараро йиғилишда икки давлат ўртасидаги темир ва автобус йўлини очиш масаласи кўриб чиқилиши мумкин. Манба маълумотларига кўра, икки давлат чегарасида яқин орада янги назорат-ўтказиш пунктлари очилади.\nДушанбе учрашувида виза режимини енгиллаштириш масаласи ҳам кўриб чиқилиши мумкин.\nЎзбекистон Тожикистон Рустам Азимов Душанбе


Зеро, Президентимиз ташаббуси билан истиқлол йилларида амалга оширилган туб ислоҳотлар иқтисодиётимизнинг муҳим таркибий қисми бўлган қишлоқ хўжалигини жадал ривожлантириш, маҳсулот етиштириш ва уни қайта ишлаш ҳажмини муттасил ошириш имконини берди.\nСаховатли заминимизда етиштирилаётган ноз-неъматларга бўлган талаб ортиб бораётгани бежиз эмас, албатта. Чунки юртимизнинг ноёб тупроқ-иқлим шароити, йилнинг ўртача 320 куни қуёшли бўлиши, фаслларнинг ўз ўрнида келиб, изчил алмашинуви туфайли жуда мазали ва сифатли мева-сабзавот маҳсулотлари етиштирилади. Бундан ташқари, пишиқчилик мавсуми эрта кўкламдан то кеч кузгача давом этадики, бу аҳолининг муҳим озиқ-овқат маҳсулотларига бўлган эҳтиёжини йил давомида барқарор қондириш, қайта ишлаш корхоналарини узлуксиз хом ашё билан таъминлаш имконини беради.\nМана исботи: маълумотларга кўра, мамлакатимизда ҳар йили 16 миллион тоннага яқин мева ва сабзавот маҳсулотлари етиштирилиб, аҳоли жон бошига қарийб 300 килограммдан сабзавот, 75 килограмм картошка ва 44 килограмм узум тўғри келмоқда. Бу оптимал, яъни мақбул деб ҳисобланадиган истеъмол меъёридан уч баробар кўп эканлиги таҳсинга лойиқдир.\nСоҳада эришилаётган бундай ютуқлар Президентимиз ташаббуси билан Тошкентда бўлиб ўтган “Ўзбекистонда озиқ-овқат дастурини амалга оширишнинг муҳим захиралари” мавзуидаги халқаро конференция иштирокчилари томонидан ҳам юксак баҳоланди.\nЖаҳоннинг 40 та мамлакати ва 20 та халқаро ташкилотдан ташриф буюрган 200 нафардан зиёд меҳмонлар дунёда озиқ-овқат маҳсулотларига талаб тобора ортиб бораётган ҳозирги шароитда бундай маҳсулотларни етиштириш ва қайта ишлаш борасида Ўзбекистонда тўпланган тажрибани ўрганиш ҳар томонлама фойдали эканлигини алоҳида қайд этдилар.\nДарҳақиқат, иқтисодиётимизнинг юқори технологияларга асосланган тармоқлари, хусусан, озиқ-овқат саноати жадал суръатларда ривожланмоқда. Мутахассисларнинг эътирофича, ички ва ташқи инвестициялар жалб этилган ҳолда, янги корхоналар ишга туширилаётгани, мавжуд қувватлар изчил модернизация қилинаётгани ютуқлар гарови бўлаётир.\nБугунги кунда озиқ-овқат маҳсулотлари ишлаб чиқаришга ихтисослаштирилган корхоналар сони қарийб 7 мингтага етди. Бунинг самараси ўлароқ, илгари импорт эвазига таъминланган айрим турдаги маҳсулотлар аллақачон маҳаллийлаштирилиб, эндиликда “Ўзбекистонда ишлаб чиқарилган” ёрлиғи билан экспорт қилинаётир. Фақат Озиқ-овқат саноати корхоналари уюшмаси тизимидаги корхоналарнинг ўзида мингдан зиёд турдаги маҳсулотлар ишлаб чиқариш ўзлаштирилгани бунга яққол мисол бўла олади.\nПойтахтимиздаги “Gold Dried Fruits” масъулияти чекланган жамияти соҳада самарали фаолият кўрсатаётган илғор корхоналардан биридир. Бу ерда боғ ва дала неъматларига юқори ҳароратда ишлов берилиб, сунъий қуритиш усуллари тўлиқ ўзлаштирилган. Бунда Германия, Бельгия, Хитой каби хорижий давлатлардан келтирилган энг замонавий ва юқори унумли технологиялар қўл келаётир.\nБугунги кунда жамиятда 120 га яқин киши иш билан таъминланган. Уларнинг шижоати туфайли бир кеча-кундузда 120 тонна пишиб етилган, витаминларга бой, энг асосийси, экологик тоза қишлоқ хўжалиги маҳсулотлари сифатли қайта ишланаяпти.\n— Сиртдан қараганда, осон туюлган қуритиш жараёни аслида жуда мураккаб, — дейди корхона цехи бошлиғи Эркин Ваҳобов. — Мева-сабзавотларни ювиш, қуритиш ва саралаш чоғида озгина эътиборсизликка йўл қўйилса борми, маҳсулот сифатига салбий таъсир кўрсатиши мумкин. Корхонамизда қуритиш уч босқичда амалга оширилаётгани туфайли озиқ-овқат маҳсулотларининг таркибидаги фойдали элементлар тўлиқ сақлаб қолинаяпти. Шу боис уларга бўлган талаб кун сайин ортмоқда.\nЧиндан ҳам, иш бошлаганига эндигина бир йил тўлган ушбу корхона маҳсулотлари аллақачон хорижда ўз харидорларини топиб улгурди. Тайёр маҳсулотларнинг 90 фоизи АҚШ, Германия, Украина сингари дунёнинг ўнга яқин мамлакатларига сотилаётгани бунинг тасдиғидир.\nЖамият жамоаси ташқи бозор талабини инобатга олган ҳолда, қайта ишлаш ҳажмини муттасил ошириш пайидан бўлмоқда. Бунинг учун фермерлар томонидан етказиб берилаётган маҳсулотлар билан кифояланиб қолмасдан, корхона тасарруфидаги 300 гектар экин майдонида қалампир, булғор қалампири, бақлажон, карам, қизил лавлаги каби сервитамин сабзавотлар етиштириш йўлга қўйилди. Бу ердан йиғиштириб олинаётган ҳосил ҳам пешма-пеш қайта ишланаяпти. Эътиборлиси, замонавий технологиялар ёрдамида 70 граммлик идишларга қадоқланаётган маҳсулотларни 2 йилгача сақлаш мумкин.\nМамлакатимизда кейинги йилларда ташкил этилган бу каби мева-сабзавот маҳсулотларини қайта ишлаш ва экспорт қилиш билан шуғулланадиган корхоналар иқтисодиётимизда тобора катта ўрин эгаллаб бормоқда. Негаки, уларда маҳаллий хом ашёни чуқур қайта ишлаш асосида тайёр озиқ-овқат маҳсулотлари ишлаб чиқариш билан бирга, янги турдаги ноз-неъматлар тайёрлашга эришилаяпти. Бу, ўз навбатида, қўшимча савдо йўлакларини очиш, ҳамкорлар сафини кенгайтириш, экспорт ҳажмини оширишга хизмат қилаётир.\nШулар инобатга олинган ҳолда, яқин йилларда мева-сабзавотни қайта ишлаш ва унга ишлов бериш бўйича умумий қиймати 150 миллион АҚШ долларилик 265 та инвестициявий лойиҳани қўшимча равишда амалга ошириш кўзда тутилган. Бу Ўзбекистонда озиқ-овқат дастури ижроси изчил таъминланаётганининг амалий тасдиғи бўлиб, пировардида иқтисодиётимиз салоҳиятини янада юксалтириш, аҳоли турмуш фаровонлигини оширишга муносиб ҳисса бўлиб қўшилади.\nМазкур рукндаги бошқа мақолалар: « Истиқлол мўъжизаси\tЮқори сифатли, қулай ва тежамкор »


ТИББИЁТ ВА ТЕХНОЛОГИЯ ХАБАРЛАРИ ҚИСҚА САТРЛАРДА… - 10 Июня 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2019-06-25, 2:49 AM\nГлавная » 2019 » Июнь » 10 » ТИББИЁТ ВА ТЕХНОЛОГИЯ ХАБАРЛАРИ ҚИСҚА САТРЛАРДА…\nТИББИЁТ ВА ТЕХНОЛОГИЯ ХАБАРЛАРИ ҚИСҚА САТРЛАРДА…\nКЎКРАК САРАТОНИНИНГ АСОСИЙ САБАБЧИСИ\nТехас университети олимларининг изланишлар натижасига суянган ҳолда таъкидлашича, кундалик ҳаётда аёлларимизнинг кушандасига айланган кўкрак саратонини биринчи навбатда спиртли ичимликлар, меъёридан ошган ширинликлар, кетчуп, энергетик ичимликлар келтириб чиқараркан.\nБундан ташқари, аёллар ва қизлар ҳайвон ёғи, бургер, картошка фриси, қизил гўшт ва ниҳоят қисқа фурсатда пишириладиган таомлар ичтеъмолидан тийилишлари зарур. Юқорида санаб ўтилган таомларнинг барчаси кўкрак саратони ривожланишида муҳим рол ўйнайди.\nХАЁЛИМИЗНИ ЎҚИБ, УНИ ҚОҒОЗГА ТУШИРА ОЛУВЧИ КОМПЬЮТЕРЛАР\nРоссия олимлари 21- аср компьютерини яратишга муяссар бўлишди. Бу технология ёрдамида биз клавиатурага қўл теккизмаган, мониторга қарамаган ҳолда матнларни тера оламиз. Лекин бу технологияни юз фоиз ўзлаштириб олиш лозим бўлади. Чунки матн теришда ҳар бир ҳарфни хаёлдан ўтказиш керак. Агар адашсангиз, хатолар тўғри қоғозга тушади ва уларни тўғрилаш учун вақт ажратишингизга тўғри келади. Хатога йўл қўймаслик учун хаёлда фақат терилажак матн ҳақида ўйлаш зарур.\nАжабланарлиси, компьютер ва мияни бир-бири билан муносабатга киритиш учун бошга махсус мослама кийилади. Ана шундан кейин фикрни бир нуқтага жамлаб керакли ҳарфни хаёлдан ўтказилади. Компьютер уни қоғозга тушира бошлайди. Олимларнинг айтишича, янги технология чат орқали одамларнинг бир-бири билан тиллашишида жуда қўл келаркан.\nСАЙЁҲГА АТАЛГАН ТАРЖИМА ДАСТУРИ\nХориж саёҳатига йўл олган сайёҳнинг олдида битта асосий муаммо туради. У ўзи бораётган хориж давлат тилини тушунмайди. Лекин шаҳар айланиши керак. Борадиган манзилини шу юрт фуқароларидан сўраб аниқлаши керак. Хўш, нима қилади? Калифорния штатидаги «Timekettle» стартапи мутахассислари муаммонинг ечимини топишди. Улар «WT-2» bluetooth-гарнитурасини яратишди. Гарнитура электрон таржимонига эга. Сиз бегона юртга боргач, наушникларни қулоққа тақасиз ва шу функцияни ишга туширасиз. Қолганини смартфоннинг ўзи бажаради. Қайси давлатда бўлманг, сиз таржимон кўмагида ўша юрт одамларига фикрингизни тушунтира оласиз.\nАйтишларича, «WT-2» ҳозир Американинг ўзида сотилмоқда. Яқин вақтлар оралиғида дунёга тарқатилиши режалаштирилган.\nҚИЗИЛИ ҲАМ, ОҚИ ҲАМ ҲАЁТ УЧУН ХАВФЛИ МАҲСУЛОТ\nКалифорния университети олимлари ўтказган навбатдаги тадқиқот оқ ва қизил гўштнинг организмга таъсири масаласига бағишланди. Маълум бўлдики, меъёридан ортиқ истеъмол қилинса, оқ гўшт ҳам, қизил гўшт ҳам қондаги холестерин миқдори ортишига олиб келаркан.\n— Биз шу пайтгача, — дейди тадқиқот раҳбари, доктор Рональд Краусс. — Парранда гўштига нисбатан ҳайвон гўшти организм учун кўпроқ зиён етказади деб ўйлардик. Аммо бу изланишлар жараёнида иккаласи ҳам бир хил таъсирга эга эканини аниқладик. Шунинг учун дунё аҳлига гўшт истеъмолини кескин камайтириш, унинг ўрнига сабзавотлар, сут маҳсулотлари, дуккакли ўсимликлар истеъмол қилишни маслаҳат берамиз.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 33 | | Рейтинг: 0.0/0


Вадим Абрамов тўпурар легионеримиз ўйинини кўргани Европага борди » Sangzor.uz - Инновацион ахборот портали\nSangzor.uz » Спорт » Вадим Абрамов тўпурар легионеримиз ўйинини кўргани Европага борди\nЎзбекистон миллий терма жамоаси бош мураббийи Вадим Абрамов 2022 йили бўладиган жаҳон чемпионати ва 2023 йилги Осиё кубоги қўшма саралаш турнири ўйинлари олдидан таркибни кучайтирадиган футболчиларни излашда давом этмоқда.\nКейинги пайтда терма жамоамиз ўқув-машғулот йиғинлари доирасида ўтказилган ўртоқлик учрашувлари ҳужум ва дарвозабон масаласи ҳамон муаммоли эканини кўрсатди. Игнатий Нестеровдан кейин терма жамоа дарвозасини қўриқлаш учун таклиф этилаётган янги авлод посбонлар ҳатто ўртоқлик учрашувларида голга олиб келадиган хатоларга йўл қўймоқда.\nУмуман олганда, ҳужум чизиғида ҳам камчиликлар етарли. Бу позицияда мамлакатимизнинг энг ёрқин юлдузи Элдор Шомуродовга ишонч катта. Лекин сўнгги пайтларда сурхондарёлик ҳужумчи А Серияда бўлгани каби терма жамоада ҳам гол уришга қийналмоқда. Яқинда Гана ва Ироқ терма жамоаларига қарши Наманган ва Тошкентда ўтказилган учрашувларда Шомуродов бир неча қулай вазиятлардан фойдалана олмади. Ўртоқлик ўйинларида майлику-я, лекин расмий беллашувда ҳар бир имкониятнинг қадри жуда юқори бўлади.\nСуперлигамиз тўпурарлиги кейинги йилларда асосан хорижлик футболчиларга насиб қилмоқда. Ўзимизнинг ҳужумчилардан кўзга кўринганлари – Бобир Абдухолиқов, Игорь Сергеев бу йилдан легионерга айланди. Лекин улар қатори терма жамоага жалб қилинган миллий чемпионатимизнинг етакчи ҳужумчилари ҳам бош жамоада барқарор гол уриш бўйича ўзини кўрсатгани йўқ.\nВадим Абрамов гол урадиган футболчи топиш илинжида эътиборини Беларусь чемпионати олий лигасида тўпурарлик маҳоратини намойиш қила бошлаган Шаҳбоз Умаровга қаратди. Аввалроқ, бу чемпионатда 16 та гол урган Жасур Яхшибоев ҳам ўтган кузда терма жамоа йиғинига чақиртирилган эди. Бироқ, унинг ҳаракати Вадим Абрамовни қониқтирмаган кўринади. Ҳар ҳолда Польша чемпиони “Легия” таркибига қўшилган Жасур Яхшибоев кейинги пайтда Абрамовнинг йиғинларида кўринмай қолди.\nШаҳбоз Умаров ўтган йили ҳам Беларусда яхши ўйнаган эди. У “Энергетик-БГУ”нинг етакчиси сифатида 30 та учрашувда майдонга тушган ягона футболчи бўлди. Жами тўртта гол уриб, учта голли пас оширди. Шаҳбоз ҳар икки қанотда ҳужумкор ярим ҳимоячи ва ҳужумчи сифатида ўйнай олади. Унинг стандарт вазиятлар ва жарима зарбаларининг устаси сифатида ҳам ўзини кўрсатиб келмоқда.\nИстеъдодли футболчимиз Беларусь чемпионатининг дастлабки учта турида рақиблар дарвозасини уч маротаба ишғол қилди. Унинг ҳар бир голи чиройлилиги билан ажралиб туради. Шаҳбоз, биринчи ва учинчи турларнинг энг чиройли голлари муаллифи бўлди. Аввалги турнинг энг яхши футболчиси соврини ҳам Умаровга топширилди.\nВадим Абрамов Беларусь чемпионатининг 4-туридан ўрин олган “Минск” – БАТЭ ўйинини кузатиш учун ушбу мамлакат пойтахтига борди. Ўзбекистон миллий терма жамоаси бош мураббийи бевосита стадиондан кузатган ушбу беллашувда икки тўп фарқи билан ҳисобда олдинга чиқиб олган мезбонлар якунда, дурангга рози бўлди.\nШаҳбоз Умаров ўйинга 57-дақиқада қўшилди. Фаол ўйнаган бўлса-да, бу гал гол ура олмади. Борисовликларни мағлубиятдан қутқарган голларга Павел Рибак ва Максим Скавиш муаллифлик қилди.\nБеларусь чемпионатида Ўзбекистон миллий терма жамоасига жалб қилиб келинаётган яна бир ёш ҳужумчи Шаҳзод Убайдуллаев ҳам тўп тепмоқда. Бу йил легионерга айланган ўйинчимиз Беларусь чемпиони – “Шахтёр”нинг бошланғич таркибига кириш учун курашмоқда.\nТеглар: Вадим Абрамов Шахбоз Умаров МТЖ ҳужумчи


ЖЧ-2018: Ростов-на-Дону шаҳрида бомба қўйилгани тўғрисидаги хабарлар ёлғон бўлиб чиқди\n23 феврал 2019, Тошкент вақти: 13:56\nФутбол бўйича Жаҳон чемпионати ўтказилаётган шаҳарлардан бири Ростов -на - Донуда 27 июнь куни бомбалар ўрнатилгани тўғрисидаги телефон хабарлари олингани ортидан барлар, кафе ва ресторанлардан одамлар эвакуация қилинди.\nРасмий хабарларда билдирилишича, телефон террорчилари шаҳарнинг 16та жойига бомба ўрнатилганини маълум қилганлар. Олиб борилган текшриувлар натижасида маълумот ёлғон бўлиб чиқди.\nРостов-на Дону Россияда ўтаётган жаҳон чемпионатига мезбонлик қилаётган шаҳарлардан бири. Бу ерда 14 июндан шу кунгача 4 маротаба ўйин ўтказилди. Кейинги ўйин бу шаҳарда 2 июлда ўтказилиши режалаштирилган.\nЧемпионат доирасида 14 июндан 15 июлгача 32 терма жамоа Москва, Санкт-Петербург, Самара, Саранск, Ростове-на-Дону, Сочи, Қозон, Калининград, Волгоград, Нижний Новгород ва Екатеринбургда мусобақалар ўтказади.


Lotinchada 6 июл 2020, 13:53 Коронавирус\nРеспублика махсус комиссияси Ўзбекистон шаҳар ва туманлари кесимида карантин даражаларини қайта кўриб чиқди. 4 июль ҳолатига кўра, Тошкент шаҳрида барча туманлар «сариқ» ҳудудлигича сақланиб қолди, дея хабар берди Санитария-эпидемиологик осойишталик агентлиги матбуот хизмати.\n«Яшил» ҳудуд: Қанликўл тумани, Қораўзак тумани, Кегейли тумани, Нукус тумани, Мўйноқ тумани, Тўрткўл тумани, Чимбой тумани, Шуманай тумани, Элликқальа тумани, Тахиатош тумани, Тахтакўпир тумани, Бўзатов тумани, Хўжайли тумани.\n«Сариқ» ҳудуд: Амударё тумани.\n«Қизил» ҳудуд: Қўнғирот тумани, Нукус шаҳар, Беруний тумани.\n«Сариқ» ҳудуд: Андижон шаҳар, Балиқчи, Пахтаобод ва Олтинкўл туманлари.\n«Яшил» ҳудуд: Жиззах шаҳар, Анасой тумани, Бахмал тумани, Зомин тумани, Зарбдор тумани, Зафаробод тумани, Мирзачўл тумани, Пахтакор тумани, Фориш тумани, Янгиобод тумани.\n«Қизил» ҳудуд: Шароф Рашидов тумани, Дўстлик тумани, Ғаллаорол тумани.\n«Яшил» ҳудуд: Шаҳрисабз шаҳар, Деҳқонобод тумани, Қамаши тумани,Касби тумани, Миришкор тумани, Нишон тумани, Шаҳрисабз тумани, Яккабоғ тумани.\n«Сариқ» ҳудуд: Қарши шаҳар, Қарши тумани, Косон тумани, Чироқчи тумани, Китоб тумани, Мубоpак тумани.\n«Қизил» ҳудуд: Ғузор тумани.\n«Яшил» ҳудуд: Ширин шаҳар, Янгиер шаҳар, Сирдарё тумани,Мирзаобод тумани, Оқолтин тумани, Сардоба тумани.\n«Сариқ» ҳудуд: Гулистон тумани, Ховос тумани ва Боёвут тумани.\n«Қизил» ҳудуд: Сайхунобод тумани ва Гулистон шаҳар.\n«Сариқ» ҳудуд: Самарқанд шаҳар, Самарқанд тумани, Каттақўрғон тумани, Тайлоқ тумани, Нарпай тумани, Пайариқ тумани ва Ургут тумани.\n«Сариқ» ҳудуд: Термиз шаҳар, Бойсун тумани, Жарқўрғон тумани, Денов тумани, Шўрчи тумани ва Қумқўрғон тумани.\n«Қизил» ҳудуд: Музробод тумани.\n«Яшил» ҳудуд: Олмалиқ шаҳар, Ангрен шаҳар, Нурафшон шаҳар, Оҳангарон тумани, Бўка тумани, Қуйи Чирчиқ тумани.\n«Сариқ» ҳудуд: Оҳангарон шаҳар, Бекобод шаҳар, Янгийўл шаҳар, Оққўрғон тумани, Бўстонлиқ тумани, Паркент тумани, Чиноз тумани, Юқори Чирчиқ тумани, Пискент тумани, Янгийўл тумани.\n«Сариқ» ҳудуд: Хива шаҳар, Урганч тумани, Хонқа тумани ва Хазорасп тумани.


2011 йилги намунадаги биометрик паспорти бор фуқаролар чиқиш визаси талаб қилинмайдиган давлатларга чиқа оладилар.\nТошкентда хорижга чиқиш учун биометрик паспорт берувчи ҳар бири кунига 180−200 фуқарони қабул қилиш имкониятига эга ускуналар ўрнатилган 12 та пункт ташкил этилади. Бу ҳақда пойтахт Миграция ва фуқароликни расмийлаштириш бошқармаси бошлиғи Қудрат Юлдашев журналистларга маълум қилди.\nЮлдашевга кўра, бундай пунктлар сони оширилиши мумкин. Саломатлиги туфайли кела олмайдиган фуқаролар учун эса мобил станциялар хизмати йўлга қўйилади.\nПаспорт Вазирлар Маҳкамаси ҳузуридаги Давлат персоналлаштириш маркази томонидан 10 иш куни давомида тайёрланиши белгиланган. Унинг амал қилиш муддати 10 йилдир. Икки йилга берилаётган хорижга чиқиш учун рухсат берувчи стикер бекор қилинади.\nЎзбекистон фуқароларининг хорижга чиқиш учун биометрик паспорти тўқ қизил рангда ишлаб чиқилиши кўзда тутилмоқда.\nҲимоялаш даражаси бўйича, хорижга чиқиш учун биометрик паспортидаги бетларда Ўзбекистоннинг тарихий обидалари акс эттирилиши режалаштирилмоқда.\nЯнги паспорт учун энг кам иш ҳақининг тахмин қилинаётган 150 фоизи миқдоридаги давлат божи ундирилиши (ҳозирда ушбу миқдор 304,095 сўм ($37)дан иборат) кўзда тутилмоқда.\nАйни вақтда, 2011 йилги намунадаги биометрик паспорти бор фуқаролар чиқиш визаси талаб қилинмайдиган давлатларга чиқа оладилар. Шунингдек, 2021 йил 1 январга қадар чиқиш стикери билан ҳам узоқ хориж давлатларига чиқиш имконияти сақлаб қолинади.


Жиззах ўйингоҳида яна муштлашув, ҳакам 11 футболчига сариқ карточка кўрсатди\n30 ноябр 2021, Тошкент вақти: 14:41\nЖиззахда "Сўғдиёна" ва "Насаф" футбол жамоалари ўртасилаги футбол ўйини пайти стадионда муштлашув рўй берди.\nЎзбекистон Кубогининг чорак финали доирасида Жиззахда бўлиб ўтган ўйинда "Сўғдиёна" клуби "Насаф"ни қабул қилди.\nУчрашув мезбонларнинг 0:1 ҳисобидаги мағлубияти билан тугади.\nМусобоқа якунланганидан кейин футболчилар майдонни тарк этаётганида икки жамоа аъзолари ўртасида келишмовчилик юз берган.\nБунинг оқибатида, футболчилар ўртасида муштлашув юзага келган.\nБош ҳакам жами 11 футболчига сариқ карточка кўрсатди.\nЎзбекистонда футбол мусрбоқаларида муштлашув илк бор бўлаётгани йўқ.\nАвгуст ойида Қорақалпоғистоннинг Мўйноқ туманидаги "Орол" стадионида туманнинг "Мўйноқ сити" ва "Жайхун" жамоалари ўртасидаги ўйинда келишмовчилик келиб чиққан ва бош ҳакам қароридан норози бўлган айрим томошабинлар майдонга чиқиб тартибсизлик уюштиришганди.\nИкки йил аввал Ўзбекистондаги “Жиззах барс” ҳамда “Зафар” футбол клублари мухлислари ўртасидаги муштлашувда ўнлаб одам жароҳатланган эди.


“Андижон-фарм” ЭИЗ нега ташкил этилмоқда?\nНега шу каби эркин иқтисодий зоналардан бирига манзил сифатида айнан Андижон танланди? Сабаби барчамизга маълум — ушбу замин ҳам наботот олами, табиий захира неъматларига бой.\n1 сентябрга қадар Ўзбекистоннинг учта вилоятида электр энергиясини ҳисобга олиш ва назорат қилишнинг автоматлаштирилган тизими ишга туширилади\nҲозирда SCADA – автоматлаштирилган диспетчерлик тизимини жорий этиш бўйича ишлари бошланди.\nТадбиркорлар саволларига Давлат солиқ қўмитаси раиси жавоб қайтарди\nАйни пайтда “Ўзэкспомарказ” мажмуасида Давлат солиқ қўмитаси томонидан кўргазмали семинар бўлиб ўтди.\nХизмат вақтида фуқаролар томонидан калтакланиб ўлдирилган ИИБ ходимига “Жасорат” медали берилди\nИлҳомжон Ҳайдаров ҳам Ўзбекистон Республикаси Президентининг 2019 йил 11 январдаги Фармонига биноан вафотидан сўнг “Жасорат” медали билан тақдирланди.\nБухорода Ватан ҳимоячилари кунига бағишланган тадбир бўлиб ўтди\nТантанада ҳарбий қисм зобит ҳамда аскарлари, уларнинг оналари сўзга чиқиб, бугунги кунда ҳарбий соҳага қаратилаётган эътибор, яратиб берилаётган шарт-шароитлар, кенг кўламдаги имтиёзлар ҳақида атрофлича тўхталиб ўтишди.\nДунёда ўхшаши йўқ илмий марказ ва ҳадис мактаби (фотогалерея)\nПрезидентимиз таклифлари билан, аввало, бинога кириш фойесида улкан гумбаз қурилиб, унинг ички томонига Қуръони каримнинг биринчи нозил бўлган оятлари, яъни “Алақ” сурасининг беш ояти ёзилди. Бу оятларнинг учтасида пайғамбаримиз Муҳаммад саллалоҳу алайҳи вассалламга “Ўқинг” деб мурожаат қилинган.\nГулистоннинг ўз гули бўлади\nЭнди Гулистон шаҳрида гулзорлар ташкил қилиш учун четдан гул сотиб олинмайди.\nОнкологик касалликлар кўрсаткичлари нега ошмоқда?\nСтатистик маълумотларга кўра, сўнгги йилларда дунёнинг кўпгина мамлакатларида онкологик касалликларга чалиниш кўрсаткичлари ошиб бораётир. Жаҳон соғлиқни сақлаш ташкилоти маълумотлари шуни кўрсатадики, 2030 йилда бутун дунёда ўсма хасталиклари билан 15 миллион киши касалланиши мумкин.\nПойтахт каналлари бўйидаги ноқонуний қурилмалар: қарс икки қўлдан...\nЭшитувда шаҳар аҳолисининг канал сув ҳавзаларига бефарқлиги ҳамда экологик маданияти сустлиги сабабли каналларнинг санитар аҳволи йилдан-йилга ёмонлашиб бораётгани, уларни тозалашга ушбу жойларда турар ва нотурар объектларнинг мавжудлиги тўсқинлик қилаётгани таъкидланди.\nФарғонада ҳарбий хизматчиларга 180 та янги хонадон калитлари топширилди\nФарғона шаҳрининг соҳибқирон Темур кўчасида ҳарбий хизматчилар учун кўп қаватли уйлар мажмуаси барпо этилди.\nЭлектр энергияси таъминоти учун янги техникалар\nУзлуксиз ва сифатли электр энергияси таъминоти халқимизни йиллар давомида қийнаб келаётган муаммолардан саналади.\nЎзбекистонда спортни тарғиб қилган ташкилот раҳбарлари рағбатлантирилади\nНизомга мувофиқ, рағбатлантириш танлов ўтказиш йўли билан амалга оширилади.\n“Менинг ижод маҳсулим” кимнинг ёдида қолади?\nЯнги йил “Халқаро ёшлар оромгоҳи”да ҳордиқ чиқараётган 192 нафар аълочи ўқувчи учун қувноқ дўстлар давраси, мароқли ва фойдали таътил билан бошланди.\nОсиё кубоги чемпионлигига асосий даъвогар жамоалар номи эълон қилинди\nЎзбекистон терма жамоасининг чемпион бўлиш имконияти 1,4 фоизга тахмин қилинган.\nСирдарё вилояти ҳокими ёшлар билан “Учрашув”да учрашди\nСирдарё вилояти ҳокими Ғофуржон Мирзаев Гулистон шаҳрида фойдаланишга топширилган “Учрашув” кафесида бир гуруҳ сирдарёлик фаол ёшлар билан мулоқот қилди.\n“Туркистон” саройида “Президент арчаси” байрам тадбирлари бошланди (Фоторепортаж)\n...“Туркистон” саройи. Фойе турфаранг шарлар, зарлар билан безатилган. Камалакранг чироқлар, ялтироқ ўйинчоқлари билан товланиб нур сочаётган муҳташам арча атрофида Қорбобо ва Қорқиз, турли эртак қаҳрамонлари болажонларни ўйинга чорлайди. Мурғак қалбларнинг кўзлари қувончдан порлаб, юзларига табассум инган. Ўйин-кулгу авжида.\nВодийлик ҳайдовчилар: Тунни “заправкалар“да ўтказяпмиз (+Фото)\nВазирлар Маҳкамасининг “Ўзбекистон Республикаси истеъмолчиларига газ етказиб бериш қоидаларини тасдиқлаш тўғрисида”ги 8-қарорига асосан, магистрал қувурларда газ босими пасайганида энг биринчи навбатда аҳоли, ижтимоий соҳа объектлари газ билан таъминланиши қайд этилган.\nТошкентда янги йил шукуҳи (фотожамланма)\nПойтахтимизда янги йил шукуҳи кезиб юрибди.\nShowing 161-180 of 4,461 items.


13 май 2021, Тошкент вақти: 20:35\n“Мақтовни ўзбек телевидениесидан эшитаверинг...”\nАввалги дастурларимизда Озодликнинг "Эркин микрофон"ига гапирган фарғоналик ўқитувчи Дадажон Содиқовнинг гаплари баъзи тингловчиларимизда ажабланиш пайдо қилди. Шу ажабланиш билдирилган фикрларни эфирга қўйишдан олдин Дадажон Содиқовнинг гапларини эслатиб қўймоқчимиз:\n- Менда битта фикр бор. Билмадим, ўқитувчи бўлганлигим учунми¸ кўп одамлар билан гаплашганим учунми, Озодликдан Ўзбекистон ҳақида кўпроқ салбий фикрлар билдирилади-да. Менга шу ноўриндай туюлади. Бундай ўйлаб қарасангиз¸ ҳозирги замонда битта рўзғорни бошқариш ҳам қийин бўлаяпти. Юртбошимиз шунча катта давлатни бошқариб¸ эплаб турибди. Битта одамга қийин-да. У ҳамма нарсани идора қила олмайди. Ўзбекистонда аҳоли кўп. 25-26 миллион атрофида. Қирғизларда олти миллион бўлса керак. Бизда аҳоли кўп¸ ер майдони кичкина. Лекин ҳаëтимиз¸ менинг ўзимнинг фикрим бўйича яхши. Чунки ҳозирги даврда ким ҳаракат қилса¸ меҳнат қилса¸ яхши ҳаëт кечираверади. "Берсанг ейман¸ урсанг ўламан" дейдиган одамлар кўп-да. Кўпинча шу одамларнинг ҳаëти яхши эмас¸ деган эди Фарғона вилоятининг Ўзбекистон туманидаги Нурсуқ қишлоғида яшовчи ўқитувчи Дадажон Содиқов.\nҚашқадарё вилоятининг Шаҳрисабз туманидан қўнғироқ қилган суҳбатдошимиз фарғоналик тингловчимизнинг гапларидан ажабланганини айтар экан, ўз фикрларини қуйидагича асослашга ҳаракат қилади:\n- Ҳурматли фарғоналик ўқитувчи. Ўша куни Озодлик радиосига “Ўзбекистоннинг 27 миллион аҳолиси бор. Қирғизистонники олти миллион. Бизларда шароит қийин” дебсиз. Мен аввало сиздан узр сўрайман ва айтмоқчиманки¸ бошқа мамлакатларнинг 100 миллионлаб¸ бир миллиардлаб аҳолиси бор. Ўша мамлакатларни ҳам бир киши бошқаради. Биринчи гапим шу.\nИккинчи гапим шуки¸ чет эл файласуфларининг бир гапи бор (ҳозир аниқ номи эсимда йўқ): “Ўзини танқид қилмаган миллат миллат эмас, унинг келажаги бўлмайди” деган.\nУчинчиси¸ мана “Ўзбекистонни танқид қилманг” деган гапни ҳам гапирдилар-ку. Мен шунга айтмоқчиман: ҳурматли фарғоналик ўқитувчи, агар сизга мақтов¸ баландпарвоз сўзлар керак бўлса¸ Озодлик радиосини эшитманг-да¸ Ўзбекистон оммавий ахборот воситаларидан керакли мақтовларни олаверинг¸ дейди Қашқадарё вилоятининг Шаҳрисабз туманидан қўнғироқ қилган суҳбатдошимиз.\n“Олтиной олтин бўлиб кетди....”\nБу Москва шаҳрида мардикорлик қилаётган қашқадарёлик Абдураҳмоннинг гапи. Гап бу ерда андижонлик Олтиной деган аёл ҳақида бормоқда. Абдураҳмоннинг айтишича, бу учар аёл уларни боплаб тушириб кетди. Қандай қилиб дейсизми? Яхшиси унинг ўзидан эшита қолинг.\nАбдураҳмон: Андижонлик Олтиной дейди¸ фамилиясини билмаймиз¸ 15 нафар ўзбек йигитини прораб арман йигитига сотиб¸ бизларнинг бир ойлик пулимизни олиб кетди. Ҳозир Россияда шунақа ўзбек аëллари кўпайиб кетган.\nОзодлик: У сизларни олиб келганмиди Россияга?\nАбдураҳмон: У Москванинг ўзида бизларга: “Мен сизларга иш бераман, ойига 25 минг рублдан оласизлар, унинг 10 мингги овқатга тутиб қолинади ва 15 минг рубл сизларнинг қўлларингизга тегади”, деди. Ишни тугатиб бўлганимиздан кейин бу аëл келиб¸ кечқурун прорабдан пулни олди ва “Мен эртага соат 09.00 да келаман” деб кетди ва шу билан йўқ. Мен уч марта телефон қилдим. Ҳар сафар: “Мен Ленинграддаман¸ мен Подмосковьедаман¸ у ëқдаман¸ бу ëқдаман” дейди. Умуман ушлаб бўлмади уни.\nОзодлик: Демак¸ сизларни ишлатиб¸ алдаб қочиб кетди¸ шундайми?\nАбдураҳмон: Ҳа¸ пулни олиб, қочиб кетди. Шуни радио орқали эшиттирсангизлар. Ўзбекистондагилар ҳам эшитсин. Мен сизларнинг дастурларни Ўзбекистонда ҳам¸ Россияда ҳам эшитаман.\nОзодлик: Сизлар Ўзбекистоннинг қаеридансизлар?\nАбдураҳмон: Биз Қашқадарë вилоятиданмиз.\nОзодлик: Нима учун сизлар бу аëлга мурожаат қилдингизлар? Ўзларингиз тўғридан-тўғри иш берувчи билан гаплашсангизлар бўлмайдими? Сизларга ўша аëлга ўхшаган воситачи керакми?\nАбдураҳмон: Биз у йигитни танимас эдик. Битта воситачи керак эди.\nОзодлик: Ҳозир қаерда ишлаяпсизлар?\n- Ҳозир Москвада ишлаяпмиз. 15 нафар боланинг ҳаммаси у фирмадан чиқиб¸ ҳар ëққа кетишди. Бизлар сизларга мухлисмиз. Шу ўзбек аëллари Россияга чиқмасин. Эри топиб борганига қаноат қилиб¸ уйида ўтирсин. Ўзбек аëлининг Россияга чиқиши керак эмас. Менимча¸ бу ўзбекнинг ғурурига тўғри келмайди.\nКимлардир билан суҳбатлашамиз. Кимлардир бизларга орзу-ҳавас қилади. Ўзбекда ҳам дард бор¸ лекин биз айта олмаймиз. Ўзбекистон бизга ундай қилсин¸ бундай қилсин¸ деймиз. “Сизларнинг Ўзбекистонда иш йўқми?” деб сўрашади. “Иш бор¸ лекин ойлик кам” дейман. Тўғрисини айтиш керак-да.\nИлтимос¸ шуни айтсангиз¸ ўзбек аëлларининг Россияга чиқиши керак эмас. Ўзбекнинг ғурурини ерга урмасин¸ илтимос¸ дейди Москва шаҳрида мардикорлик қилаётган қашқадарёлик тингловчимиз Абдураҳмон.\nЎзбекистонлик меҳнат муҳожирларининг айтишларича, бугун Россияда мардикор ўзбек аёллари ҳам кўпайиб бормоқда. Лекин шу билан бирга, уларнинг айтишича, "сув бўйига олиб бориб суғормай қайтариб олиб келадиган" Олтиной сингари учар ўзбек аёллари ҳам бор. Улар, асосан, ўз ватандошларини чув тушириб кун кўрадилар.


АНИҚ ВА АМАЛИЙ НАТИЖА УЧУН ИШЛАШИМИЗ КЕРАК - Ўзбекистон овози газетаси\nАввал хабар берганимиздек, Ўзбекистон ХДП Марказий Кенгаши Ижроия қўмитасининг кенгайтирилган йиғилишида Ўзбекистон Республикасини янада ривожлантиришнинг бешта устувор йўналиши бўйича Ҳаракатлар стратегиясини амалга оширишда партия ташкилотлари ва депутатлик бирлашмалари олдида турган устувор вазифалар белгилаб олинди. Бу жараёнда Ҳаракатлар стратегиясининг тўртинчи устувор йўналиши — ижтимоий соҳани ривожлантириш масалаларига алоҳида эътибор қаратилди.\nМухбирларимиз йиғилиш қатнашчилари билан Ҳаракатлар стратегиясида белгиланган вазифалар ҳамда уларнинг аҳамияти ҳақида суҳбатлашди.\n— Мамлакатимиз тараққиёти, халқимизнинг эртанги куни билан боғлиқ Ҳаракатлар стратегиясида келгуси 5 йилга мўлжалланган устувор йўналишлар белгилаб берилди, Халқ билан мулоқот ва инсон манфаатлари йили бўйича Давлат дастури тасдиқланди. Унда давлат ҳокимияти тизимида Олий Мажлиснинг ролини кучайтириш, қонун ижодкорлиги сифатини тубдан яхшилаш, сиёсий партиялар ролини, нуфузини ошириш бўйича ҳаётий ғоялар илгари сурилди.\nДастурда миллий қонунчилигимизни такомиллаштириш, 20 дан ортиқ қонун ва меъёрий ҳужжатлар лойиҳасини ишлаб чиқиш назарда тутилган. Хусусан, «Парламент назорати тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги, «Сиёсий партиялар тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги қонун лойиҳаларини ишлаб чиқиш, «Ўзбекистон Республикаси Олий Мажлисининг Қонунчилик палатаси тўғрисида» ва «Ўзбекистон Республикаси Олий Мажлисининг Сенати тўғрисида»ги конституциявий қонунларга ҳамда Олий Мажлис Қонунчилик палатаси ва Сенатининг Регламентига қўшимчалар киритиш белгиланган.\nТегишли қонун лойиҳаларининг ишлаб чиқилиб, қабул қилиниши мамлакатимизда парламент назоратининг янги шаклларини жорий этишга шароит яратади, парламент аъзоларига маҳаллий давлат ҳокимияти органлари фаолиятини ўрганиб, таҳлил қилиш, унинг натижалари бўйича аниқ хулосалар чиқариш ваколатини беради. Шунингдек, ўзгартириш ва қўшимчалар халқ депутатлари маҳаллий Кенгашларининг маҳаллий ижро ҳокимияти органлари фаолияти устидан назоратини кучайтиришга хизмат қилади. Натижада партия гуруҳлари маҳаллий Кенгашлар сессияларида ижтимоий-иқтисодий ривожланиш масалаларини кўриб чиқиш, маҳаллий ижроия ҳокимияти органлари мансабдор шахсларининг ҳисоботларини эшитиш ҳақидаги таклифларини амалга ошириш ҳуқуқига эга бўлади.\nҒуломжон САПАЕВ, Ўзбекистон ХДП Хоразм вилоят кенгаши раиси вазифасини бажарувчи:\n— Ҳаракатлар стратегиясида янги иш ўринлари яратиш, аҳоли, энг аввало, таълим муассасалари битирувчиларининг бандлигини таъминлаш, меҳнат бозори инфратузилмасини изчил ривожлантириш масалаларига алоҳида эътибор берилган. Буларнинг барчаси мамлакатимизда ишсизлик даражасини қисқартиришда долзарб аҳамиятга эга масалалар ҳисобланади.\nТўғри, бугунги кунга қадар ҳам аҳолини иш билан таъминлаш бўйича дастурлар қабул қилиниб, муайян ишлар амалга оширилиб келинмоқда. Бироқ замон олдимизга қўяётган талаблар бу борадаги ишларимизни янада кучайтириш зарурлигини кўрсатмоқда.\nШундай экан, бандликни таъминлаш, янги иш ўринлари яратиш, коллеж битирувчиларини ўз мутахассисликлари бўйича ишга жойлаштириш жараёнларида олий ва маҳаллий вакиллик органларидаги депутатлик бирлашмалари фаол иштирок этишлари зарур.\nБу масалада, айниқса, халқ депутатлари маҳаллий Кенгашларидаги партиямиз гуруҳлари ташаббускор бўлиши талаб этилади. Айниқса, сессия қарорлари ижроси юзасидан депутатлик назоратини кучайтириш ҳамон долзарб вазифа бўлиб қолмоқда.\nЭргашали АБДУЛЛАЕВ, Ўзбекистон ХДП Наманган вилоят кенгаши раиси ўринбосари:\n— Ҳаракатлар стратегиясида ёшлар масаласига алоҳида эътибор қаратилган. Ўтган даврда юртимизда узлуксиз таълим тизими яратилди. Бугун эса бу тизимни янада такомиллаштириш, замон талаблари даражасига кўтариш тақозо этилмоқда. Сифатли таълим хизматлари имкониятларини ошириш, меҳнат бозори эҳтиёжларига мувофиқ юқори малакали кадрлар тайёрлаш принципиал аҳамиятга эгадир. Шунинг учун таълим муассасаларини қуриш, реконструкция қилиш, капитал таъмирлаш, замонавий ўқув ва лаборатория ускуналари, компьютер техникаси, ўқув-методик қўлланмалар билан таъминлаш бўйича аниқ чора-тадбирлар белгиланмоқда.\nТаълим муассасаларига қатнаш имкониятига эга бўлмаган ногирон болалар учун инклюзив таълимнинг ривожлантирилиши, замонавий касб-ҳунар марказлари ташкил этилиши партиямиз дастурий мақсадларига ҳар томонлама мувофиқдир.\nНилуфар ЙЎЛДОШЕВА, Ўзбекистон ХДП Тошкент шаҳар кенгаши раиси ўринбосари:\n— Халқ билан мулоқот ва инсон манфаатлари йили Давлат дастурида ёлғиз кексалар, пенсионер ва ногиронларнинг турмуш даражаси ва сифатини ошириш масалалари алоҳида белгилаб қўйилган. Партиямиз дастурида ҳам бу борада бир қатор вазифалар белгиланган. Демак, биз уларнинг ижросини таъминлашда янада фаол бўлишимиз зарур. Учрашувларда пенсионерлар билан очиқ, самимий мулоқот қилиб, уларнинг ҳаётий муаммоларини ҳал этишга кўмаклашишимиз талаб этилади. Зеро, кексалар бахтли бўлса, оила ҳам, жамият ҳам бахтиёр бўлади.\nДастурда кўмакка муҳтож кексалар, имконияти чекланган шахслар билан бир қаторда, «Мурувват», «Саховат» уйларида яшовчилар ҳолидан мунтазам хабар олиш тизимини такомиллаштириш, юртимиздаги тарихий обидалар, зиёратгоҳлар ва муқаддас қадамжоларга бепул саёҳатлар уюштириш масалалари ҳам назарда тутилди.\nБу вазифалар зиммамизга катта масъулият юклайди. Ҳар бир партия ташкилоти ўз ҳудудида ёрдамга муҳтож кишилар, ногиронлар тўғрисидаги аниқ маълумотга эга бўлиши, маҳалла институтлари билан ҳамкорликда уларнинг манфаатлари ҳимоясини кучайтириши лозим.